1. Zortzi Zoriontasunak agertuta\nAndik egun batzuetara bazijoan bere bizilekura, beste ezin esan ala jende zerraikiola, eta ikusirik berari aditzeko zein eresi andiarekin zebiltzan, mendi-muño batera igo zan, eta guziak aditzeko eran eserita, egin zien Zortzi Zoriontasunen Sermoia deritzana, onela esanaz:\n1. Zorionekoak gogozko beartsuak, bada zeruko Erreinua oiena da.\n2. Zorionekoak asaldatzen ez diran mansoak, bada lurraren jabe dira.\n3. Zorionekoak negar egiten dutenak, bada poztuak izango dira.\n4. Zorionekoak zuzentasunaren gose eta egarri diranak, bada atsegin andiak artuko dituzte.\n5. Zorionekoak biotz-beraak, bada errukituak izango dira.\n6. Zorionekoak biotz garbikoak, bada Jainkoa ikusiko dute.\n7. Zorionekoak paketsuak, bada Jainkoaren semeak deituko zaie.\n8. Zorionekoak zuzentasunagatik nekeak daramazkitenak, bada zeruko erreinua oientzat izango da.\n2. Jesusek Apostoluai aurrena, eta besteai gero bere ikasbideak ematen diezte\nSalbatzalleak baziekien zer eramankizun gogorren begira egongo ziran Ebanjelioaren erakustzalle eta Jaunaren ministroak; argatik atzeneko zoriontasunean onela itzegin zien. Gero au obeto erakusteko, bere apostolu eta ikasleai esan zien: Zorionekoak izango zerate, gizonak gorrotatzen zaituztenean; beren artetik bota, eta edozein gauza zuen kontra darasatenean. Egun artan poztu zaitezte, zeren zuen saria zeruan andia izango dan. Baña zuen egitekoan kontuz zabilzate; bada, lurreko gatza zerate, eta gatzak gazitasuna galtzen badu, zerekin gazituko da? Ezertako ere gero balio ez du, kanpora bota eta ostikopean ebalitzeko baizik. Munduaren argia zerate. Mendi-tontorrean dagoan erria ezin ezkutatu diteke; eta argia ez du iñork biztutzen lakari-pean ipintzeko, ezpada zutargi edo kandeleroan, etxeko guziai argi dakien. Zuen argiak gizonen aurrean onela argi egin bear du, zuen obra onak dakuskiten eta zuen Aita zeruetan dagoana gloriatu dezaten.\nGero esan zien: Ez uste izan natorrela legea eta Profetak kentzera; etorri naiz, ez kentzera, ezpada betetzera; bada, egiaz esaten dizutet, zeru-lurrak dirauten bitartean, nere legeari tilde bat ere kenduko etzaio, eta guzia egin bearko da. Nere aginduetatik txikiena ere austen duena, eta gizonai onela erakutsi, Zeruetako Erreinuan txikia deituko da; baña nere aginduak erakutsi eta gordetzen dituena, Zeruetako Erreinuan andia deituko da. Are geiago diotsuet: Eskriba eta fariseoak baño zuzenagoak ez bazerate, Zeruetako Erreinuan sartuko etzerate. Eskriba eta fariseoak azaletik zuzenak ziran; au da, gauza agirikoetan on-irudia egiten zuten; baña Zeruan sartuko dana, barrunen ere garbia izan bear da, eta bekatu ezkutukorik ere ez egin. Gero esan zien: Aditu zenduten anziñakoai esan zitzaiela: ez dezu ilko. Nik berriz diotsuet: bere lagun urkoaren kontra aserretzen dana, juiziora eramana izango da; burlaka edo siñuka dagokiona, batzarrearen aurrera joan bearko da; eta buru-gabea edo zoroa deitzen diona, infernuko suaren diña izango da.\nZure etsaiarekin ondo jarri zaite bidean zeran bitartean, onek juezaren aurrera eraman eta, juezak bere morroiai emanda, itxian sartua izan etzaitezen: bada, egiaz esaten dizut, atzeneko ardita pagatu arteraño, andik irtengo etzerala.\nAditu zenduten anziñakoai esaten: Iñoren bizi-lagunarekin nastuko etzera; bada, nik esaten dizutet, emakume bati begiratzen dionak kutiziatzeko, bere biotzean bekatu egin du. Jesusek emen gurari gaiztoen kontra itzegin nai izan zien, eta garbitasuneko doaia autskorra bezain bearrekoa izanik Zeruan sartzeko, esaten die, munduko gauza guziak lenago galdu bear dirala hura baño. Baldin eskuiko zure begiak, dio, gaiztorako bidea ematen badizu, atera ezazu; bada, obe dezu begi bakarrarekin Zeruan sartu, birekin betiko sutan baño; eta zure eskuiko eskuak bekatura bazaramazki, ebaki ezazu; bada, obe dezu alderdi bat galtzea, zure gorputz guzia infernuko sura bialzea baño. Lurreko gauza guziak lenago galdu bear dira, anima baño; eta Jesusek emen erakutsi nai izan ziena, au zan. Gero esan zien: Esan izan zan: baldin iñork bere emaztea uzten badu, aldekigoa edo banakatutako agiria eman bizaio; baña nik esaten dizutet: bere emaztea, leialtasuna galdu diolako ez dala, uzten duenak, ezkontza loitzeko bidea ematen diola; eta onela utzitakoa artzen duenak, berea ez dana artzen du.\nDenbora batean, emazteak ezkontzako leialtasuna austen zutenean, legeak eragozten etzuen, agiria emanda, uztea; eta beste gizon batekin ezkondu zitekean, eta senar utzitzallea ere bai beste emakume batekin. Baña Jesusek eskubide au osotoro kendu zuen, eta ezkontza bere lenengo oñera itzuli zuen, eta erakutsi zigun bein lotua ezin askatu ditekeala. Bizi-alarguntza ere, desleialtasuna ez, beste edozein bidegatik egitea debekatzen du, eta onela banakatuai zorrotz agintzen die ez besterekin ezkontzeko, lena bizi zaion bitartean.\nAskotan aditu izan dezute anziñakoai esan zitzaiela: Gezurrezko juramenturik egingo ez dezu, eta Jaunari itz emana beteko dezu; baña nik esaten dizutet: iñola ere juramenturik egingo ez dezute, ez zeruagatik, zeren Jainkoaren eserlekua dan; ez lurragatik, zeren bere oñ-lekua dan; ez Jerusalengatik, zeren Errege andiaren uria dan; ez zuen buruagatik, zeren ille zuri edo beltz bat egin ezin dezakezuten. Esan ezazute bada, bai, bai, ez, ez: itz oiezaz gañerakoa okerretik dator.\nJuramentua, bear dan bidez egin ezkero, ona da; baña artara oitua juramentu gezurrezkoetan txit erraz eta askotan erori ditekealako edo beste alderen batetik utsegin dezakealako, esaten da okerretik datorrela; argatik Jesusek eskatzen du bear-bearrean baizik ez egiteko.\nLegeak agintzen dituen gauzaen gañean onela itzeginda gero, asi zitzaien borondatezkoak erakusten. Oiek egitera kristaua beartua ez dago; ala ere, oiek diotena egitearekin, Jainkoaren aurrerako txit asko irabazten da. Aditu dezute esaten, Jesusek esan zien, begia begiagatik, ortza ortzagatik; baña nik esaten dizutet gaizki egin dizunari ez gaizkiarekin ordaintzeko, ezpada batek eskuiko masallan jotzen bazaitu, ezkerrekoa eskeñtzeko; eta iñork auzia ipiñi nai badizu eta barrungo janzia kendu, kanpokoa ere utzi zaiozu; eta batek beartzen bazaitu zamatuta milla pausoan joatera, bi millan zoazkio. Eskatzen dizunari eman zaiozu, eta ordañetan zuk zerbait ematea nai duenari ez arpegia itzuli.\nGero esan zien: Aditu zenduten esaten: Zure lagun urkoa maite izango dezu eta etsaia gorrotatuko dezu; baña nik esaten dizutet: zuen etsaiak maite izan itzatzute; gorroto dizutenai on egin zaiozute, eta galdu nai zaituztenagatik erregutu ezazute, Aita Zerukoaren semeak izan zaitezten, zeñak eguzkiaren argia on eta gaiztoai bialtzen die, eta euria zuzen eta biurriai datorkie; zergatik ezen, baldin maite zaituztenak maite badituzute, zer ordañen begira zaudete? Publikanoak ere au bera egiten ez dute? Eta zuek senideai bakarrik diosaltzen badiezute, zer bestek baño geiago egiten dezute? Jainko egiazko gabeko jentillak ere ori bera egiten ez dute? On osoak edo perfektoak izan zaitezte bada, Zeruko zuen Aita dan bezala.\nNork bere etsaia edo gaizki egin diolakoa maite izatea aldats egiten da; baña Jesus zuzenak ala agindu zigun, eta berak aurrena erakutsi zuen, galdutzen zutenakgatik bere Aita Eternoari erregutuaz.\nEgiten diran gauza onak, munduari on-irizteagatik bakarrik egiñak izan ez ditezen, gero esan zien: On egitera zoaztenean, begira ezazute gizonak ontzat idukitzeagatik egin ez dezazuten; bada, onela egiten badezute, saririk Zeruetako zuen Aitagandik artuko ez dezute. Amoina edo limosna ematen dezunean, ez aurretik soñurik joerazo, gaitz-estali edo hipokritak eliza eta karrikaetan egiten duten bezala, gizonak onratu ditzaten; bada, egiaz esaten dizutet oiek beren saria artu zutela. Baña zuk amoina ematen dezunean, ezkerrak ez beza jakin eskuiak egiten duena, zure limosna ezkutuan egon dedin; eta zure Aita ezkutu guziak dakuskienak ordainduko zaitu. Erregutzen dezutenean etzaiteztela izan, ikusiak izan ditezen Elizan zutik edo leku agirietan jartzen diran hipokritaen antzekoak. Egiaz esaten dizutet oiek beren saria artu zutela. Baña zuk, gelan sartu eta atea itxita, Aitari isillik erregutu zaiozu, eta isillikako guzia aditzen duen Aitak ordaña emango dizu. Erregutzen dezutenean ez asko itzegin, asko itzegin ezkero adituak izango dirala uste duten jentillak bezala. Ez oien antzekoak nai izan; bada, zuen Aitak badaki, eskatu ere baño lenago, zuek zer bear dezuten.\nBi moduz orazioa egin diteke, isillik eta agirian edo itz egiñaz; bakarrean eta lagunakin. Jesusek emen orazio isilla eta bakarrekoa aitatzen du; baña ez da uste izan bear, agirikoa eta lagunakikoa debekatzen duela; bada, berak beste aldi batean esaten zuen: Zuetatik bi lurrean bildutzen badira, eskatzen dutena Zeruetako nere Aitak emango die; zeren bi edo iru nere izenean zeraten tokian, an izango nazuten.\nJesusek etzien esaten, nola eta zer itzakin erregutu bear zan, eta ikasle batek eskatu zion erakusteko. Jesusek orduan esan zien: Onela erregutuko dezute: Aita gurea, zeruetan zaudena, zure izena santuro erabilli bedi; zure Erreinua gugana betor; zure naia, zeruan bezala, lurrean ere egin bedi. Gure egunoroko ogia gaur iguzu; gure zorrak barkatu zazkiguzu, guk gure zordunai barkatzen dieztegun bezala; utzi ez dizaguzu tentazioan erortzen; ezpada gaitzetik gorde gaitzatzu. Ala izan bedi.\nNola erregutu bear zuten erakutsita ondoren, barauaren gañean itz egin zien, esanaz: Barau egiten dezutenean, ez arpegi itun edo tristea ipiñi, gaitz-estali edo hipokritak barautzen dutela gizonai adierazotzeko egiten duten bezala. Egiaz esaten dizutet oiek beren saria artu zutela. Zuk, bada, barautzen dezunean zere burua igortzi eta arpegia garbitu ezazu, gizonak jakin ez dezaten barautzen dezula, ezpada zure Aita isilla dakienak; eta onek saria emango dizu.\nEz ondasunak bildu lurrean, non erdoiak eta sitsak ondatzen dituen, eta lapurrak ostutzen dituzten. Bildu itzatzute zeruan, non ez erdoiak jaten dituen, ez sitsak galdu, eta nondik lapurrak ez ateratzen dituzten, ez ostu. Pensa ezazu, zure ondasunak dauden lekuan zure biotza ere daukazula.\nEmen Jesusek erakusten du lurreko gauzaetara ez dala geiegi etzin bear, eta oietan biotza daukana Jaunaren deiai gor egingo zaiela; argatik dio gogozko beartsuak zorionekoak dirala.\nJana eta janziagatik ere itzegiten die, esanaz: Zure begia zure gorputzaren argi-ontzia da; zure begia argia bada, zure gorputz guzia argia izango da; baña zure begia illuna bada, zure gorputz guzia ere illuna izango da. Begira ezazu, bada, zure argi ori illundu ez dedin. Zure begia lurreko gauzaetan itsutzen bada, nola zerukoak ikusiko ditu? Iñork ezin bi nagusi serbitu ditzake. Edo bata maite izango du, eta bestea gorrotatuko du; edo bata gordeko du, eta bestea ezer gitxian idukiko du. Ezin Jainkoa eta dirua serbitu ditzakezu. Orregatik esaten dizutet, ez ardura geiegirik artzeko animako janaz eta gorputzeko janziaz.\nAnima ez da janaria baño lenago, eta gorputza janzia baño? Zeruko egaztiai begira: ez dute ereiten, ez itaitzen, ez ganbaraetan bildutzen, eta zuen Aita Zerukoak jaten ematen die. Zuek aiek baño lenago etzerate? Zuetatik nork bere gorputza beso bat geiago luzatu dezake? Eta, zertako janziaren orrenbat ardura? Begira nola larra-lirioak, ez lanik egin, ez iruten duten; ala ere, Salomon bere anditasun guzian etzan ain ederki janzi, zein da aietatik bat. Orain, bada, gaur jaio eta biar labe sutuari emango zaiozkan belarrak ain ederki jazten baditu, zenbat geiago ez du egingo zuekin, fede gitxiko gizonok? Etzaiteztela, bada, larritu esanaz: Zer jan edo zer edango degu, edo zerekin estaliko gera? Onelakoen billan jentillak dabiltza. Baña zuen Aita Zerukoak badaki zuek gauza oien bear zeratela. Jainkoaren Erreinua eta zuzentasuna lenengo billa itzatzute, eta hura guzia emango zatzute. Biaramonean ardurarik ez artu, zeren biarko egunak berea ekarriko duen. Egunean eguneko nekea asko da.\nSalbatzalleak gero esan zien: Ez iñor juzgatu, zerok juzgatuak izan etzaitezten; bada, bestegatik egiten dezuten juzgua, zuekgatik ere egingo da; eta besterik neurtzen dezuten kanarekin, zuek ere neurtuak izango zerate. Zertako, bada, zure anaiaren begian lastoa dakusu, eta zure begiko aga ez? Edo nola zure anaiari esaten diozu: Ots, begiko lasto ori kenduko dizut, zurean aga bat daukazula? Gaitz-estalia! Zure begiko aga lenengo kendu ezazu, eta orduan zure anaiaren begitik lastoa kentzea pensatuko dezu.\nGauza santak txakurrai eman ez dieztezutela, ez eta zuen perlak txerrien aurrera bota ere, ostikopetu ez ditzaten eta, zuetaronz itzulita, triskatu etzaitzaten. Eska ezazute, eta emango zatzute; billa ezazute, eta arkituko dezute; jo ezazute, eta idikiko zatzute: bada, eskatzen duenak, artzen du; billatzen duenak, arkitzen du; eta jotzen duenari, idikitzen zaio. Zuetatik zein gizon da, semeak ogia eskatuta, arria emango diona? Eta arrai edo ezkalu bat eskatzen badio, suge bat emango diona? Zuek, bada, gaiztoak zeratelarik, baldin badakizute eman zazkizuten ondasunetatik zuen semeai ematen, zenbat obeto zuen Aita Zeruetakoak eskatzen dutenai emango diezte? Ala bada, gizonak zuei egitea nai dezuten guzia, zuek ere aiei egiezute: orra legea eta profetak.\nAte estutik sartu zaitezte, zeren ondamenera daraman atea andia dan, eta bidea zabala; eta asko dira emendik sartzen diranak. O zein ate estua dan, eta bide mearra bizitzara daramana, eta zein gitxi diran topatzen dutenak! Profeta gezurrezko edo falsoakin kontuz zabilzate: ardiz janzita datorkizute; baña beren barruan otso amorratuak dira. Beren frutuetatik ezagutuko dituzute. Menturaz elorriak matsik ematen du, edo larrak pikurik? Ala bada, arbola onak frutu onak ematen ditu, eta txarrak gaiztoak. Arbola onak ezin frutu gaiztorik eman dezake, ez eta arbola txarrak onik ere. Frutu ona ematen ez duen arbola, ebaki eta suari emana izango da. Beraz, beren frutuetatik ezagutuko dituzute.\nZeruetako Erreinuan ez dira «Jauna, Jauna» dioten guziak sartuko; zeruetan dagoan nere Aitaren naia edo borondatea egiten duena bakarrik zeruetako Erreinuan sartuko da. Zerua ez da itz utsakin irabazten, ezpada Jaunaren aginduak gordetzearekin. Askok egun artan esango didate, Jesusek dio: Jauna, Jauna, ez giñituen etorkizunak zure izenean asmatu edo profetizatu, deabruak zure izenean bota, eta mirari andiak zure izenean egin? Nik orduan esango diet: Begietatik ken zakizkit gaiztoa egin dezutenok, zeren beñere ezagutu etzinduztedan. Nere esanak aditu eta gordetzen dituena berdinduko da bere etxea arkaitz gañean egin zuen gizon zintzo argi batekin. Euria egin zuen, ibaiak anditu ziran, aizeak irten ziran, etxea indar guziarekin jo zuten, eta erori etzan, arkaitz gañean egiña zalako. Baña nere esan oiek aditu eta gordetzen ez dituena, bere etxea are gañean egin zuen gizon zoroaren antzekoa izango da. Euri-jasa erori zan, urak azi ziran, aizea irten zan, etxea indarrez jo zuen, eta erorita auts egin zan.\nJesus, itz oiek eta onelako beste asko aldi luzean esanda, isildu zan, eta aditzalleak arriturik zeuden erakusten ziezten zeruko gauzakin, eta agintea zeukanaren antzean itzegiten zielako: eta gerozkoan beti-beti berari jarraitzeko asmo biziarekin geratu ziran.\n3. Soraioaren sendamena\nMenditik jatsita Kafarnaumeronz zijoala, legenardun edo soraio bat bidean belauniko jarri zitzaion, ziosala: Jauna, nai badezu, garbitu nazakezu. Jesus errukitu zan; eskua luzatu zion, esanaz: Nai det; eta bereala garbitu zan. Orduan Jesusek esan zion: Begira, ez iñori esan; apaizari zoazkio, eta Moisesek agindutako eskeñia edo ofrenda egizu.\nJesusen iñori ez esateko aginduari begiratu gabe, soraio onek bereala barreatu zuen zer gertatu zitzaion, eta guziak are arrituagoak eta Jesusganonz etziñagoak jarri ziran; eta soraio bakarrean bizi bearrean arkitzen zana, gero gizonen artean bizitzen asi zan.\n4. Zenturion-en mutillaren sendamena\nJesus Kafarnaumera joan zan; eta emen arkitzen zan euntari edo zenturion baten morroi elbarri ezin ibilli eta iltzer zan bat. Nagusiak jakin zuenean Jesus ara zala, judu zar batzuek bialdu ziozkan, etorri eta sendatu zezala esatera. Mandatariak esan zioten mesede au, arren, egiteko: bada txit asko zor ziotela. Joango natzaio eta sendatuko det, Jesusek erantzun zien. Etxera alderatu zitzaiozkanean, euntariak Jesusi adiskide batzuek bialdu ziozkan, esatera: Jauna, ni diña ez naiz Zu nere etxean sartu zaitezen; argatik ez natzazu bidera irteten; bada, zure esan uts batekin nere morroia sendatuko da.\nEuntari onen humiltasunarekin Jesus arritu zan, eta lagunai esan zien: Ez det Israelen onenbeste sinismen arkitu. Gero euntariari esan zion: Zoaz, eta zuk sinistu dezun bezala, egin bedi. Eta morroia ordu berean sendatu zan.\nGertaera onen ondoren, bere ikasleak arrantzara, oi bezala, joan ziran batean, Jesus ere erregu-aldia eginda, Genesareteko itsas ondoan arkitzen zan, aren billan zebillen jende andia inguruan zuela. Ur-ertzean bi batela iñor gabe ikusi zituen, mariñelak sareak garbitzeagatik lurrera irten ziralako. Bat Pedrorena eta bestea bi anaia Juan eta Santiagorena ziran. Jesusek, Pedroren ontzian sartuta, jendeari erakusten luzaro jardun zuen; eta itzaldiaren ondoren Pedrori agindu zion itsasoan barrunago eramateko.\n5. Miragarrizko arrantza\nItsas-zabalera ziranean, Pedrori esan zion sareak bota zitzala. Pedrok erantzun zion: Jauna, gau guzian ezer atzitu ez degu; baña zuk diozun ezkero, zure izenean zabalduko ditugu. Ala egin zuten, eta ainbeste arrai sarean nastu ziran, non austen zitzaien. Arrantza andi au ikusirik, beste ontzira otsegin zuten, eta biak arraiez bete zituzten. Ikasleak txit arritu ziran, eta Pedrok esan zion: Jauna, nigandik aldegin ezazu; bada bekatari bat naiz. Pedrok etzuen uste Jesusen ondoan egoteko diña zanik; argatik onela itzegin zion. Ez ikaratu, Jesusek erantzun zion; gaurtik aurrera ez arraien, ezpada gizonen atzitzalle izango zera. Ontziak baztertu, morroiak bialdu eta zuten guzi-guzia utzita, Jesusi jarraitu zitzaiozkan, ez geiago uzteko asmo biziarekin, eta Kafarnaumera joan ziran.\nKafarnaumen egun batzuek eginda, Jesus bere ikasleakin arratsalde batean Genesareteko itsas-bazterrera berriz ere joan zan, jendetza andia ondoren zuela. Bidean lege-jakintsu batek noranai jarraitzeko eresia agertu zion; baña Jesusek esan zionean arekin zebillenak zer bizitza neketakoa egin bear zuen, atzeratu zan. Beste bati bereala Jesusek berak otsegin zion: Jarraidazu. Erantzun zion: Jauna, pozik jarraituko natzazu; baña zure baimenarekin aita lurpetzera noa. Illai utzi zaiezu illak lurpetzen, Jesusek esan zion, eta zuk Jainkoaren Erreinua erakutsi ezazu. Beste batek esan zion: Jauna, zurekin joango natzazu; baña utzi zadazu nere etxeko gauzai beren eraena ematen. Jesusek erantzun zion: Goldeari eskua ezarri eta atzera begiratzen duena, Jainkoaren Erreinurako egokia ez da. Itzketa onekin adierazo zuen lurreko gauzak ez diotela Jainkoaren legea erakutsi nai duenari biotza beretu bear.\nItsas-bazterrera zanean Jesus bere ikasleakin ontzian sartuta, beste ontzi asko ondoan zituela, beste alderonz abiatu zan. Itsasoa aserretu zitzaien, eta ondatzeko zorian jarri ziran. Jesus lo zetzan, eta ikasleak esnatuta esan zioten: Maisua, gorde gaitzazu, bestela galduak gera. Gizon sinismen gitxikoak, zerk ikaratzen zaituzte? Jesusek esan zien. Itsasoari agindu zion gelditzeko, eta eznetan jarri zan. Beste ontzietakoak ere irrisku berean arkitu ziralako, arriturik, zioten: Nor da itsasoa eta aizeak bere esanera ipintzen dituen au? Ongille andi oni eskerrak nola eman ezin asmatuz, itsas-adarra igarota, Gerasako ondoan lurra egin zuten.\n6. Bi gaizkindunen sendamena\nJesusi lenbiziko aurkeztu zitzaiozkanak bi gaizkindun izan ziran. Bi errukarri oiek basoetan edo lurpeetan, abere basatien gisan, bizi ziran. Biak iltura edo tormentu andiak zeramazkiten, endamas batak, zeña egunez mendietan garraxika eta gauez lurpean orruka oi zegoan; arri zorrotzakin aragiak ebakitzen zituen; askotan lotu nai izaten zuten, baña kate eta ubalak bereala etentzen zituen. Gizaxo au, bada, Jesus ikusi orduko, joanda auzpez oñetan jarri zitzaion. Espiritu loia, Jesusek esan zion, gizon orregandik irten adi. Deabruak deadar egin zuen: Zer det nik zurekin zer ikusi, Jainko andiaren Seme Jesus? Gizon onek zeuzkan deabruak asko ziran, eta alegin guzia egin zuten ez gizon ari uzteko; baña Jesusek atzenean agindu zien irteteko, eta larrean zebilzan txerri-samaldan sartu, eta itsasoan ondatu ziran. Txerrizaiak, izu-ikara egiñik, nagusietara joan ziran eta zer gertatu zitzaien esan zieten. Beste lagunari ere deabrua berebat irten zitzaion, eta biak jarri ziran Jaunari eskerrak ematen. Ingurumaikoak mirari oiek jakin zituztenean, Jesus ikustera joan ziran, eta bere almen eta eskubide andiak zabaldu zituzten. Bakarrik gerasarrak erakutsi zuten esker gaiztoko billaukeriarik beltzena. Ain mirari andiak egiten zebilkien Ongillea beren artean iduki nai-eza biotz dollor aietan sortu zan. Bildu ziran eta, Jesusi gelditzeko esan bearrean, eskatu zioten lenbait-len begietatik kendu zekiela. Munduaren Salbatzalleak eratzen zien zorionak poz baño, txerriak itsasoan ondatuak min geiago ematen zien; eta bildur ziran, baldin gero ere Jesusek aiekin baziardun, onelako beste gauzaren bat egingo ziela; argatik nai zuten bereala aldegin zezan. Jesusek, bada, utzi zituen eta Kafarnaumeronz irten zan, Gerasakorik iñor ere etzerraikiola. Gaizkindun bi sendatutako aiek bakarrik jarraitu nai izan zitzaiozkan; baña Jesusek agindu zien beren lekuan egoteko. Lurreko ondasun ustelakgatik Jauna uzten dutenen zer irudi mene-menetakoa gerasarrak begietan ipintzen diguten!\n7. Eri baten sendamena\nKafarnaumen Pedroren etxera joan zan; eta emen, Galilea, Juda eta Jerusalendik bildu zitzaiozkan batzuekin bere legearen gañean itzegiten ziarduela, guziak isildu zituen gauza bat gertatu zan. Jesus ikusirik eri guziak sendatzen, lau gizonek elbarri bat andaetan zeramaten, Jesusi erakusteko asmoan; baña egin-al guziakin ezin ziran atetik sartu, jende asko bildu zalako. Tellatura igo, eta zulo batetik zinzilika Jesusen oñetaraño jatsi zuten. Jaunak, eri aren uste osoa eta laguntzalleen on egin naia ikusita, esan zion: Sinistu ezazu, semea, zure bekatuak barkatu zazkizu. Eserita zeuden lege-jakintsu, eskriba eta fariseoak beregan zioten: Zein da onela itzegiten duen au? Nork, Jainkoak bestek, bekatuak barkatu ditzake? Jesusek igerri zien barrunen zer zerabilten, eta esan zien: Errazago zer da, «bekatuak barkatu zazkizu» esatea, edo oiean datzana irakori, oia artu eta ibillierazotzea? Jakin ezazute, bada, gizonaren Semeak bekatuen barkatzea eskuan duela. Eriari esan zion: Jaiki, oia artu eta etxera zoaz. Eriak ala egin zuen, osotoro sendaturik. Jende ez-jakin guzia arritu zan, eta otsegin zuen egundaño ez-ikusitako gauzak zekuskitela. Eskriba eta fariseoai ere mirari onek begiak garbitu bear ziezten; baña biotzak gogortuak zeuzkaten, eta etzuten egia ezagutu nai izan.\n8. Mateori Jesusen deia\nPedroren etxetik itsas ondora joan zan, eta ikusi zuenean Mateo aulkian eserita, alkabala edo erregeak ipiñitako petxak biltzen, esan zion: darraidazu. Ots onetara gauza guziak utzita, Jesusekin joan zan. Mateok bere etxean bazkari bat bereala prestatu zuen; eta maiean zeudela, fariseoak ikasleai esan zioten: Nola zuen Maisuak bekatariakin jaten du? Petxa-biltzalle oiek publikano edo bekataritzat zeuzkaten; argatik oiekin Jesusek jateaz miresten ziran. Jesusek esan zien: Sendatzallearen bear gaxoa da, ez osasuna daukana. Ni etorri ez naiz justuen billan, ezpada bekatariak ontzera.\n9. Jairoren alabaren biztutzea\nBazkalondoan Jesus bere ikasle eta San Juan Bauptistarenakin, oiek egin ziozkaten galde batzuen gañean ziarduela, Jairo Sinagogako nagusia joan zitzaion, eta eskatu zion aren etxera, arren, joateko, iltzer utzi zuen alaba sendatzera edo, ordurako illa bazan, biztutzera. Jesus jaiki zan; eta Jairorekin zijoala, amabi urtean odol-jarioz bizi zan emakume gaxo bat jende artetik sartu zitzaion eta soñekoan ukitu zion, esanaz: Baldin soñekoari ukitzen badiot, sendatuko naiz; eta ordu berean gaitzak utzi zuen. Miñantz au zeukanik ezin iñorekin batu zitekean, eta langai artan isillik ibilli zan; ez ordea Jesus oartu gabe, zeñak esan zuen: Nork ukitu dit? Emakumeak igerri zion ezagutu zuela, eta aitortu zuen. Orduan Jesusek esan zion: Zure uste onak sendatu zaitu; pakean zoaz, eta bizi zaite.\nEmakume onekin itzketan ziarduela, Jairori alabaren il-berria etorri zitzaion. Aitak, lege dan bezala, min zuen, baña Jesusek bereala poztu zuen, esanaz: Sinistu ezazu, eta zure alaba biziko da. Eta etxeronzko bideari eman zitzaiozkan. Alderatu ziranean, Jesusek Pedro, Santiago, Juan eta illaren gurasoak berekin arturik, etxean sartu zan eta negarrez zeudenai esan zien: Orrela zer dezute? Neskatxa ez ilda, ezpada lo datza. Gelan sartu zan, eta eskutik artuta esan zion: Neskatx, jaiki zaite. Bereala jaiki eta ibilliari eman zion. Jesusek gurasoai agindu zien ez iñori esateko zer egin zuen; baña bazter guztietara laster barreatu zan.\n10. Bi itsuren argitzea\nMirari oien ondoren Jesusek, Kafarnaumdik irtenda, Jerusaleneronz bidea artu zuen, jende andiazerraikiola. Bidean eskean zeuden bi itsuk, oartu ziranean Jesus an zala, deadar egin zioten: Dabiden Semea, erruki gaitzazu. Jesusek ez-aditu egin zien; baña etsi etzuten. Gaua egin bear zuen etxeraño jarraitu zitzaiozkan eta jendea sakabanatu zanean, berriz ere joan zitzaiozkan erregu berarekin, ziotsatela: Dabiden Semea, erruki gaitzazu. Jesusek, begira jarrita, esan zien: Uste dezute nik on ori egin dizazutekedala? Bai, Jauna, erantzun zioten. Jesusek orduan bere eskuak begietan ipiñi ziezten, esanaz: Zuen sinismenari dagokiona egin bedi. Eta biak argitu ziran. Esan zien ez iñori esateko; baña etxetik irten orduko, asi ziran barreatzen.\nItsu oiek argituta bereala, gaizkiñak zeuzkan gizon mutu bat eraman zioten. Jesusek, geroko begira egon gabe, deabrua kendu zion, eta gizona asi zan itzegiten. Guziak arritu ziran, eta zioten egundaño etzala Israelen alakorik ikusi; baña baziran Jesusen egin miraritsu oiek ezin eraman zituztenak. Eskriba eta fariseoak, arrokeriaz beterik, benturatu ziran esatera Jesusek deabruarekin parte arturik mirari aiek egiten zituela. Jesusek igerri zien zer zioten; baña etzien orduan aintzakotzat artu, eta Jerusaleneronz bazijoan, esan diran mirari, eta onelako beste asko bidean egiñaz.\n11. Ogeita emezortzi urtean eri zanaren sendatzea\nJesus Jerusalenen sartu zan pesta andi bat egiten zan egunean. Jerusalenen arkitzen zan putzu bat Piscina probatica zeritzana. Putzu onetara urtean bein Aingerua jatsi eta ura erabilli ondoan lenengo sartzen zana, gaitz guziak sendatuta gelditzen zan. Beragatik, putzu inguru guzia eri eta gaxoz estalia egon oi zan, Aingerua zetorrenean elkarren leiean sartzeko. Ogeita emezortzi urte aietan an arkitzen zan gizon elbarri bat Jesusek ikusi zuen oiean zetzala, eta galdetu zion ea sendatu nai zan. Eriak erantzun zion: Jauna, iñor ez daukat, ura mugitzen danean lenengo sartu nazan, eta asi orduko, bat edo bat sartzen da. Jaiki zaite, Jesusek esan zion, zure oia artu, eta zoaz. Eria bereala sendatu eta oia sorbaldan zuela joan zan.\nMirari au egindako eguna jai-eguna zan; eta eskriba eta fariseoak emendik artu zuten gaizki itzegiteko oña. Berak etzuten mirariak egiteko eskubidea bestek izatea ezin, alabañan, eraman zuten. Etziekiten nork egin zuen; baña, ikusirik Jesusek egindako beste asko, zain txarrak bereala eman zien, au ere Jesusek egiña zala. Lenbizian, eriari eraso zioten, esanaz jai eguna zalako, oia ezin eraman zezakeala. Baña onek erantzun zien, sendatu zuenak esan ziola oia artuta joateko; esaten bazien bezala, ogeita emezortzi urteko gaitza ain aisa kendu didanak, zuek baño obeto daki jai-egunean au edo ori egin ditekean. Orduan galdetu zioten: Nor da, oia artuta joateko esan dizun gizon ori? Etziekien nor zan, eta Jesusek isillik aldegin zuen.\nEri sendatua, oia etxean utzita Elizara joan zan, Jainkoari eskerrak ematera. Jesus eta eria, ustez-ustekabe, an arkitu ziran, eta Jesusek esan zion: Begira, sendatua zaude, eta ez geiago okerrik egin. Orduan ezagutu zuen Ongillea nor zan. Bereala eskriba eta fariseoai joanda esan zien sendatzalle Jesus izan zuela. Berri onekin artu zuten Jesus esesi edo persegitzeko gogo geiago. Jesusi arpegira eman zioten zertako jai-egunean gauza hura egin eta eriari oiarekin joateko agindu zion; baña Jesusek, aien berri ondo ziekienak bezala, erantzun zien eta bere egiña garbitu zuen.


Konpromisoa 18. Euskadi Europako erreferente bihurtu Elektronikaren, Informazioaren eta Komunikazioaren Teknologiak aplikatzen, industriaren esparruan. - Gobernu Programa. Legealdia: 2016 – 2020\nEkimena 1. Euskadiko 2020ko Agenda digitala ezarri, Euskadin behar bezala sustatzeko Informazioaren eta Jakintzaren Gizartea, eta, betiere, teknologiek lehiakortasuna, ongizatea eta bizi-kalitatea hobetzeko ematen dituzten aukerak balia daitezen lagunduz\n"Industria Digitala" 2020 laguntza-programaren oinarri arautzaileak onartu, argitaratu eta deitu dira, telelana koronabirusak markatutako osasun-krisiari erantzuteko diruz lagundu daitekeen kontzeptu gisa sartuz. (2.360.000.- €) (2020/04/01)\n2020/04/23 Teknologia, Berrikuntza eta Lehiarkotasun sailburuordea\nTelelana Aholkularitza eta Ezarpen Zerbitzua abian jarri da, autonomoen eta ETEen eskura, beren jarduerarekin edo jardueraren zati batekin beren etxetik jarraitzea ahalbidetuko dien teknologiaren erabileran laguntzeko (390.000.- €) (2020/03/19)\n2019ko «Industria Digitala» Laguntza Programaren oinarri arautzaileak onartu, argitaratu eta deitu dira, 4.000.000 euroko baliabideekin (2019/05/15, 2019/11/13ko aldaketa). Jasotako 417 eskaeretatik 383 onartu dira, 3.808.250 euroko laguntzarekin.\n«Industria Digitala» Laguntza Programaren 2019ko oinarri arautzaileak onartu, argitaratu eta laguntzen deialdia egin da (2.263.557 €) (2019/05/15)\n2019/06/03 Teknologia, Berrikuntza eta Lehiarkotasun sailburuordea\nElektronika, Informazio eta Komunikazioen Teknologiak (EIKT) manufaktura enpresa industrial txiki eta ertainetan (ETE) eta produktu industrialaren diseinu eta muntaketa lanetan diharduten enpresetan txertatzen laguntzeko «Industria Digitala: EIKTak ETE Industrialetan aplikatzea» programaren 2018ko deialdirako, 2.528.557 euro bideratu dira. Deialdia, hain zuzen, 2018ko maiatzaren 17ko EHAAn argitaratu, eta irailaren 27an itxi da. 281 eskaera jaso dira, eta 263 onartu; orotara, 2.504.092 euroko laguntzarekin.\nElektronika, Informazio eta Komunikazioen Teknologiak (EIKT) manufaktura enpresa industrial txiki eta ertainetan (ETE) eta produktu industrialaren diseinu eta muntaketa lanetan diharduten enpresetan txertatzen laguntzeko «Industria Digitala: EIKTak ETE Industrialetan aplikatzea» programaren 2017ko deialdirako, 2.600.000 euro bideratu dira. Deialdia, hain zuzen, 2017ko apirilaren 27ko EHAAn argitaratu, eta irailaren 22an itxi da. 280 eskaera jaso dira, eta 259 onartu; orotara, 2.317.467 euroko laguntzarekin.\n2019/02/26 Teknologia, Berrikuntza eta Lehiarkotasun sailburuordea\n2016: Euskadiko 2020ko Agenda Digitala onartuta\n2017: Euskadiko 2020ko Agenda Digitalaren hedapenaren koordinazioa eta jarraipena Ekonomia Garapena eta Azpiegitura Sailetik.\n2017ko Azaroak 7: Euskadiko Agenda Digitalaren Zuzendaritza Batzordearen bilera ospatu da, Planaren jarraipena egiteko. Bilera honetatik ateratako Euskadiko 2020ko Agenda Digitalaren bertsio eguneratua Irekian publikatua izan da.\n2018ko Ekaina: Euskadiko 2020 Agenda Digitala bere ibilbidearen bide erdian aurkitzen da. Datozen hilabeteetan Euskadiko Agenda Digitaleko ekimenen balantze bat egingo da, eta ondorioz, 2020ra arteko bir-planifikazio bat baita ere.\n2019ko Otsailean Euskadiko Agenda Digitalaren Zuzendaritza Batzordearen bilera berri bat ospatu egin da.\nEkimena 2. Industria adimentsua bultzatu, Basque Industry 4.0 Programa ezarrita\n3.000 industria enpresa, zentro teknologiko eta pertsona ekintzaile inguru bildu dira BECen, Basque Industry 4.0 Biltzarrean (2019/11/20).\n2019ko «Basque Industry 4.0» Laguntza Programaren oinarri arautzaileak onartu, argitaratu eta deitu dira (2M.- €) (2019/07/24, 2019/11/13ko aldaketa). Jasotako 31 eskaeretatik guztiak onartu dira, 1.819.942 euroko laguntzarekin.\nBasque Industry 4.0 programaren 2018ko deialdia 2018ko maiatzaren 17an argitaratu da EHAAn, eta irailaren 6an itxi. 36 eskaera jaso dira, eta 33 onartu; orotara, 2.129.896 euroko laguntzarekin.\n2017ko azaroaren 22an, Kursaal Biltzar eta Auditorium Jauregian, Basque Industry 4.0. The Meeting point erreferentziazko ekitaldiaren hirugarren edizioa egin zen, eta 1.700 lagun bertaratu ziren.\nBasque Industry 4.0 jardunaldiaren laugarren edizioa, berriz, 2018ko azaroaren 26an egin zen, Bilboko Euskalduna Jauregian, eta 1.870 pertsonak parte hartu zuten.\nEkonomia, Industria eta Lehiakortasun Ministerioarekin sinatu da Euskadiko enpresa industrialen eraldaketa digitala, milioi erditik gorako laguntza-programa baten bidez. Hitzarmen hori bi programaren bidez gauzatuko da: Hada eta Activa Industria 4.0. Lehena auto-diagnostikorako tresna digital aurreratu bat da, aukera emango duena enpresa bakoitzaren heldutasun digitala ebaluatzeko. Orobat baliagarri izango da administrazio publikoek 4.0 industria sustatzeko egingo dituzten ekintzak orientatzeko. hitzarmen horren bidez 50 euskal enpresak jasoko dituzte diru-laguntzak.\nZenbateko hori hainbat erakunderen artean ordainduko da: Gobernu Zentralak 173.500 euro jarriko ditu, Eusko Jaurlaritzak -SPRI, enpresen garapenerako agentziaren bitartez- 173.250 euro eta enpresa onuradunek gainerako 173.250ak\n2019/02/19 Teknologia, Berrikuntza eta Lehiarkotasun sailburuordea\nEkonomiaren Garapen eta Azpiegitura Sailak, SPRIren bitartez eta Basque Industry 4.0 programarekin, "hornitzaile teknologikoetatik” manufaktura enpresa industrialetara teknologia transferentzia egiten duten ikerketa industrialeko eta garapen esperimentaleko proiektuak babesten ditu. Basque Industry 4.0 programako laguntzak ez dira, ordea, Eusko Jaurlaritzak izen bereko estrategiara bideratzen dituen laguntza bakarrak. I+G laguntzek, 150 milioi ingurukoek, bereziki ematen diete lehentasuna espezializazio adimendunarekin zerikusia duten baldintzei, eta, beraz, Basque Industry 4.0 proiektuei.\n2017ko Maiatzak 10: Basque Industry 4.0 Programa EHAAn argitaratu da.\nProiektuen eskabideak jasotzeko epea zabalik ekainaren 28ra arte: 30 proiektu-proposamen jaso dira, 28 proiektu onartu dira, 1.838.576 eurotako subentzio total batekin.\nEkimena 4. Banda-zabal ultra-azkarra zabaldu Euskal Autonomia Erkidego osoan; batik bat, jarduera ekonomikoa garatzen den eremuetan eta eremu periferikoetan\nEusko Jaurlaritzaren Gobernu Kontseiluak, 2020ko otsailaren 4an egindako saioan, Euskadiko industrialdeetan belaunaldi berriko banda zabaleko sareak hedatzeko laguntzen programara 2019 ekitaldian aurkeztutako eskaerak ebazten dituen Erabakia onartu zuen. Laguntzak Telefonica de España SAU enpresari eman zitzaizkion, 418.535 euroko zenbatekoarekin.\n2019ko uztaila 24: Enpresa-guneetan banda zabal ultra-azkarra hedatzeko PEBA Euskadiren (Banda zabala hedatzeko Plana) 4. edizioa onartu da.\n2019/07/24 Teknologia, Berrikuntza eta Lehiarkotasun sailburuordea\nBanda Zabalaren Euskal Behatokia martxan jarri da. Bere helburua Euskadiko Banda Zabalaren argazkia ezartzea eta eguneratua mantentzea da (zona zuriak, grisak eta beltzak, Europear Komisioaren sailkapenaren arabera). Eusko Jaurlaritza eta hiru Foru Aldundiek bultzatua, eta SPRI, HAZI eta ITELAZPI entitate publikoek kudeatua, www.euskadibandazabala.eus web orriaren bitartez, poligono edota herrigune ezberdinetako banda zabalaren egoerari buruzko informazioa ematen du, informazioa kontsultatzeko funtzionalitate ezberdinekin batera.\n2019ko apirilaren 3an egindako Ekonomiaren Sustapenerako Euskal Kontseiluaren bileran, 2018ko Enpresa Poligonoen PEBAren jardunaren deskargua egin zen.\n2019/06/25 Teknologia, Berrikuntza eta Lehiarkotasun sailburuordea\nEusko Jaurlaritzaren kontseiluak, 2019ko otsailaren 12an egindako saioan, Euskadiko industrialdeetan belaunaldi berriko banda zabaleko sareak hedatzeko laguntzen programara 2018ko ekitaldian aurkeztutako eskaerak ebazten dituen Erabakia onartu zuen. 1. sortarako aurreikusitako laguntzak VODAFONE-ONO enpresari eman zitzaizkion (610.763,82 euro); 2. sortarako aurreikusitako laguntzak, berriz, EUSKALTEL SA enpresari (125.347,81 euro).\n2018ko Enpresa Poligonoen PEBAren 3. edizioa azaroaren 5eko EHAAn argitaratu zen. Eskaerak jasotzeko epea abenduaren 7an amaitu zen. Gobernu Kontseiluak aurki onartuko du zer laguntza eman.\n2018ko Martxoak 15ean, PEBA Enpresa Poligono 2017 ekimenaren deskargua egin zen Promozio Ekonomikoaren Euskal Kontseiluaren bileran (CVPE).\n2017ko ekainak 27: Enpresa-guneetan banda zabal ultra-azkarra hedatzeko PEBA Euskadiren (Banda zabala hedatzeko Plana) 2. edizioa onartu da.\n2017ko uztailak 10: Enpresa-guneetan banda zabal ultra-azkarra hedatzeko PEBA Euskadiren (Banda zabala hedatzeko Plana) 2. edizioa EHAAn argitaratu da.\nProiektuen eskabideak jasotzeko epea zabalik egon zen 2017ko abuztuaren 10era arte.\n2017ko Urria: Banda zabal ultra-azkarra 146 Enpresa-gunetara hedatzeko proiektua onartu da, 7.977.068,10 eurotako subentzio batekin.\n2017 urteko laguntzak, banda zabala industria-guneetara eramateko Programaren bigarren fasearen deialdia publikatu da. Horretarako, 8.739.848€ bideratuko dira, bi zatitan banatuta, enpresa-gune guztietara heldu ahal izateko.\n2017/11/02 Teknologia, Berrikuntza eta Lehiarkotasun sailburuordea\nEkimena 5. Zibersegurtasuneko euskal zentroa sortu eta euskal enpresetan zibersegurtasuna sartzea sustatu, kudeaketa berritzeko oinarrizko ondorio gisa\n«Zibersegurtasun Industriala» Laguntza Programaren 2020ko oinarri arautzaileak onartu eta argitaratzen dira (1.300.000.-€) (2020/04/20).\nBasque Cybersecurity Centrek CERT markaren homologazioa lortu du (Larrialdi Informatikoei Erantzuteko Lantaldea) (2019/09/06).\n2019ko «Industria Zibersegurtasuna» Laguntza Programaren (2.000.000 €) deialdia egin da (2019/06/07, 2019/11/13ko aldaketa).\nJasotako 224 eskaeretatik 216 onartu dira, 1.877.526 euroko dirulaguntzarekin.\n2018/11/30. SPRIk aldatu egin ditu «Zibersegurtasun Industriala 2018» Programarekin lotutako baliabide ekonomikoak (1.050.000 euro).\nJavier Dieguez da Zibersegurtasunaren Euskal Zentroko zuzendari nagusia. Zentro hau FIRST Sarean sartu da, eskubide osoko kide gisa. Azaroaren 5ean Basque Cybersecurity Day eguna antolatu da, eta 1.000 lagun inguru bildu dira bertan.\n2018ko ekainaren 20an, Zibersegurasun Industrialerako 2018ko deialdian eskaerak egiteko epea ireki zen; alegia, manufaktura enpresa industrialetan zibersegurtasuna sustatzeko laguntzen programa.\nJasotako 108 eskaeretatik 103 onartu dira, 985.161 euroko dirulaguntzarekin.\n2018an, Zibersegurtasun Industrialerako lehenengo laguntza programa jarri zen martxan.\n2017-11-21. Basque Cyber Security Testbed for Public Private Partnership, BCST-4P3 sortzeko eta abiarazteko laguntza. Diru-laguntza zuzenaren zenbatekoa: 1.500.000 euro.\nBasque Cybersecurity Centrerrak bere lehenengo zerbitzuak ematen ditu eta zibersegurtasunean prestakuntza hasten du.\n2018/02/08 Teknologia, Berrikuntza eta Lehiarkotasun sailburuordea\nZibersegurtasunaren Euskal Zentroak Basque Cibersecurity Centre (BCSC) izenarekin inauguratu zuen Arabako Parkeko egoitza, 2018ko uztailaren 18an.\nEuskadik zibersegurtasunari buruzko kontaktuak izan ditu Indian aitzindari diren erakundeekin eta enpresekin.\n2017/10/27 Teknologia, Berrikuntza eta Lehiarkotasun sailburuordea


Kultura > Artea > Pintura\nIgnacio Goitia artista bilbotarraren obra ezagutzen ez duenak sorpresa handia hartuko du Rekalde aretotik osteratxoa egiten badu, orain arte bisitari bakar bat ere epel utzi ez duen erakusketa Bilbo erdiguneko galeria horretan baitago, urtarrilaren 26ra arte. Esan daiteke Goitiak xehetasun handiz margotzen dituela munduko eraikin arranditsuenak, formatu handiko koadroetan, errealismo koloretsuz. Esan daiteke, halaber, animaliak pintatzeko zalea dela, jirafak, elefanteak eta zaldiak.\nArgazkia: Rekalde Aretoa.\nKontua da elementu horiek koadro berean uztartzen dituela, naturaltasun osoz, ezinezkoak diren eszenak bene-benetakoak balira legez agertuz. Jauregi dotore bateko egongela apainduan pare bat jirafa hormetako koadroak begiratzen egon daitezkeela sinesgarri egiten zaio ikusleari, hain dira irudi errealistak. Edo hiri hutsetako kale geometrikoetan zaldun ingelesak, txakur eta guzti, harro-harro paseoan.\nMaiz bidaiatzen du Ignacio Goitiak; hiri handiak, giro berriak ezagutzea atsegin du. Bidaietan ikusitako guztia xurgatu, eta itxuraz absurduak diruditen eszenetan nahasten du. Ezarritako ordena artearen bidez apurtzeko gogoa du, sinboloei, arkitekturari, hirietako espazioari eta botereari alternatibak bilatzen dizkie, teknika klasiko eta landuari uko egin gabe.\nAukeratzen dituen figurak koadroz koadro eramaten ditu, eszena desberdin baina errepikakorretan. Jirafak daude serie batean, Amerikako Estatu Batuetako telesailetako itxura duten poliziak beste batean, pertsonaia aristokratikoak, larruzko arropaz jantzitako gizon erdi biluziak... Azken horiek Kaliforniako San Frantziskon ikusitako Folsom Street Fair topaketan ezagutu zituen; haien naturaltasun eta desinhibizioak liluratu egin zuen Goitia. Koadroetan, lasai asko ageri dira kalean hizketan, museoan zein jauregiko alfonbra garestiaren gainean, guztiz integraturik.\nIzatez, atzera begirako erakusketa da, Ignacio Goitiak 1988tik gaur arte egin duen ibilbide artistikoaren lagin esanguratsua bildu baitute Rekaldeko arduradunek, Goitiaren beraren laguntzaz. Artista honen estilo bitxia eta koadroetako detaile harrigarriak ezagutzeko aukera paregabea da, eta, gainera, sartzea doan da.\nKanal hauetan artxibatua: Pintura | Bilbo\nPintura kanaletik interesatuko zaizu...


TOLOSALDEPEDIA - LANTEGIAK | Agenda Tolosa\nOtsailean hasi zen Tolosaldepedia proiektua, Tolosaldeko ezagutza guztia Wikipedian jartzea helburua du, herritar eta kanpotar guztien eskura egon dadin eta herritarren arteko elkar-harremanak sustatzeko.\nUrte amaieran, egindako lan guztiekin liburu bat argitaratuko da. Bertan jasoko dira landutako artikulu guztiak, egileen izenekin, eta parte hartu duten guztien artean doan banatuko da\nLantegiak 17:00etatik 19:00etara bitarte izango dira Kultur Etxean eta irekiak dira. Norberak bere ordenagailua ekarri beharko du. Eskaerak egin ahala, eskualdeko beste herrietan ere egin ahal izango dira.\nLantegietan izena emateko galdetegi hau bete behar da..\nArtikuluak osatzeko iturriak proiektuaren webgunean bertan aurki daitezke. Horretarako Atariak Tolosaldearen inguruan argitaratutako artikulu eta testu sorta eskura jarri du eta alfabetikoki sailkatu du.Horrez gain, Tolosako Liburutegiak eta Artxiboak bibliografia bat osatu dute tokiko gaien inguruan. Hori ere proiektuan kontsultatu daiteke: https://eu.wikipedia.org/wiki/Wikiproiektu:Tolosaldepedia\nBa al zenekien Tolosako San Joanetako alardearen inguruan edo Bordondantzaren inguruan ez dagoela ezer Wikipedian? Zuk ba al dakizu ezer horri buruz?\nAtera al dezakezu zure auzoko argazki bat? Eskualdeko argazki asko falta dira (ondarea, elizak, eraikin historikoak, ibaiak, pertsonaiak...).


Laguntzak zerrenda BDCC\nEzagutu zure enpresaren edo proiektuaren erronkei erantzuten dieten eskuragarri dauden programak, hala nola kudeaketa-estrategien garapena, berrikuntza eta nazioartekotzea. Ezagutu BDCCk eskaintzen dizkizun aukerak eta jar zaitez gurekin harremanetan.\nBDCCtik laguntzen mapa bat jarriko dugu zure eskueran zure helburuen arabera:\nEnpresak sortzea eta ekintzailetza-ekintzak\nEnpresak sortzeko eta ekintzailetza-ekintzak gauzatzeko laguntzak.\nLankidetza, hazkundea eta nazioartekotzea\nHazkunde-estrategietarako laguntzak (lankidetza, hazkundea eta nazioartekotzea).\nGaitasunen garapena, berrikuntza eta lehiakortasuna\nEnpresa-bikaintasunari laguntzeko programak (lankidetza, hazkundea eta nazioartekotzea).\nInbertsioei eta finantzaketa-bideei laguntzea\nFinantzaketarako laguntza-programak (inbertsioak eta finantzaketa-bideak).\nGehiago kargatu Kargatzen


Nola ez huts egin Snapchat - en Martech Zone\nMarketin mundua zalaparta da Snapchat-ek IPOren eskaera eta abian jartzea sights (funtsean dena Google Glass ez zen). Hala ere, Snapchat-en aipamena merkaturatzaile askok buruak urratzen ditu oraindik. Bitartean, gazteak, gazteak eta, asmatu duzue, millennials bihotz txikiak ateratzen ari dira. Badirudi markek plataforma digital berri bat eskuratzen dutenean beste bat edo gutxienez lehendik dagoen funtzio berri bat ezagutuko dutela.\nIkus ditzagun Snap estatistika batzuk:\n@Snapchat-ek egunean 10 mila milioi bideo ikustaldi jasotzen ditu eta urtebetean 2 milioi izatetik eguneroko 12 milioi baino gehiago izatera iritsi da.\nSmartphone erabiltzaile guztien% 60ak @ Snapchat aplikazioa erabiltzen du\n25-30 minutu da Snapchat eguneko batez besteko denbora erabiltzea\nEguneroko erabiltzaile berrien% 50ak baino gehiago 25 urte edo gehiago ditu\nFacebookeko erabiltzaileak plataforma berrira migratzen ari dira\n5 urte eskasetan, Snapchat hirugarren gizarte plataforma handiena izatera iritsi da eta oraindik ere hazten ari da\nMarka gehienek hala aitortu behar lukete egon Snapchat, batez ere hazkundearen eta erabileraren atzean uzten dituen estatistikak kontuan hartuta, plataforman ON egotea plataforma ERABILTZEA baino ez da. Snapchat-en ideia merkaturatzaileentzat atsegina da, baina normalean hor amaitzen da. Egia mingarria da saltzaileek ez dakitela nondik hasi Snapchat-i dagokionez.\nSnapchat huts egitea saihesteko gakoa sare sozialen kategoria orokorrean ez sartzea da, Facebook, Twitter edo Instagram baino askoz desberdinak diren ñabardura ugari baititu. Snapchat-en funtsezko eskaintzak hiru plataformetatik desberdina bihurtzen du.\nMarkek Snapchat beren sare sozialetako estrategian sartzen eta edukia Twitter, Facebook, Youtube edo Instagram-erako berriro erabiltzen saiatzen badira, huts egingo dute.\nHemen dituzu Snapchat-en irabazteko lau modu\nBidali erabiltzaileek beste nonbait aurkitu ezin duten edukia Snapchat-era - Snapchat edukiak Snapchat eduki esklusiboa ere esan behar du. Kontsumitzaileek beste erabiltzaileek ez duten marka informazioa eskuratu nahi dute. Iraungitako edukia nabarmentzen da eta izugarri ondo funtzionatzen du esklusibotasun kontzeptuarekin. Erabiltzaileek ezin dute jada existitzen ez dena partekatu, hau da, edukia Snapchat erabiltzaileentzat soilik da. Har dezagun, adibidez, nola Fordek Snapchat soilik erabili zuen joan den astean Amestoy compact compact berri bat iragartzeko. Milaka mila gidari izan zituen kanpainan, DJ Khaled Snapchateko izarra eta Hollywoodeko Kaliforniako Hollywood Boulevard parke aparkaleku bat agertu ziren.\nErabili iraungitako edukia premia sortzeko - Snapchat-en alderdi berezienetako bat edukia iraungitzea da. Edukia iraungitzea edo denbora jakin baten ondoren desagertzea baimentzea marketineko aditu gehienen senaren aurka doa. Zergatik sortu zerbait desagertu dadin? Edukia iraungitzen uzteak premia sentimendua sortzen du kontsumitzaileengan. Azkenean "ekin orain". Marka batentzat, iraungitze-data batean funtzionatzen duen edukia emateak kontsumitzaileak azkar jokatzera eta azkar aritzera bultzatzen ditu.\nErabili denbora mugatuko iragazkiak jarraitzaileekin konektatzeko - Azkenaldian, markak denbora mugatua eskaintzen edo Snapchat iragazkiak erabiltzen hasi dira. Taktika hau Snapchat-en iraungitzen den eduki kontzeptuaren barruan funtzionatzeaz gain, markak jarraitzen dituzten erabiltzaileekin eta erabiltzaile horien beste jarraitzaileekin konektatzeko aukera ere ematen du. 2016ko irailean, Bloomingdale abian jarri da Snapchat-ek geofiltratutako "ehiztariak" jaitsiera arropa lerroak sustatzeko. Bloomingdale-ko erosleek herrialdeko denda guztietan ezkutatutako iragazkiak bilatu zituzten sariak irabazteko. Lehiaketak hiru egun iraun zuen soilik, ia milisegundo bat marketinari dagokionez. Beste marka batzuek denbora mugatuko iragazkiak erabili dituzte eskaintzak edo eskaintza bereziak sustatzeko edo, besterik gabe, markaren ezagutza handiagoa bultzatzeko. Guztiak marka bat Snapchat erabiltzeko modu adimenduna dira.\nIzan benetakoa - Gaur egungo bezeroak kilometro batera merkaturatzen duela sumatzen du. Erabiltzen dituzten markekin harremana sortu nahi dute. Zure marka Snapchat bidez sustatzea pentsatzen ari bazara, ahal duzun Snapchat eduki gehien kontsumitu beharko zenuke. Horrek zure xede-publikoekin erlazionatzen eta haientzat garrantzitsua den edukia partekatzen lagunduko dizu. Snapchat-en erabiltzaileek gazteago okertu ohi duten arren, plataformaren hazkundeak nahikoa izan beharko luke merkatariek beren radarean mantentzeko.\nSnapchat-i dagokionez, galdera ez da "beharko genuke?" Baina “nola beharko genuke? "\nTags: BenetakoiragazkiakSnapchatSnapchat iragazkiakikuskizunak


pentsamodu / pentsapide\npentsamolde 1 iz pentsatzeko modua. ik pentsamendu 5.\nHorretarako, ordea, errotik aldatu beharko ditugu denok [...] gure pentsamolde eta jokabideak. Itziar Eizagirre / Amaia Lizarralde «Garapen iraunkorra» - 12. orr.\nErresuma desberdinetakoak ginen, pentsamolde anitzetakoak, fedea ere ez genuen denek berdin bizi. Marzel Etxehandi «Alemaniara deportatua» - Grégoire Joannateguy - 122. orr.\nIzan ere, korapilo asko ageri zaizkigu Verneren pentsamolde eta nortasunaren inguruan. Karlos Zabala «Mikel Strogoff» - Jules Verne - 15. orr.\nHark [Agustinek] eskainitako pentsabide eta pentsamoldeen originaltasuna eta indarra. Askoren artean «Filosofiako gida» - 59. orr.\nJakina da K.a. VI-IV. mendeetako ilustrazioak -Xenofanesen pentsamoldeak, edo Sokrates eta Platonen proposamen etiko berriak- errefusatu egingo dituela garai zaharretako mundu-ikuskerak. Askoren artean «Filosofiako gida» - 28. orr.\nAntitesiaren baieztapenen azpian pentsamoldearen erregulartasun perfektua eta maximen batasun osoa dagoela ohartzen da. Ibon Uribarri «Arrazoimen hutsaren kritika» - Immanuel Kant - 183. orr.\nSuposatzen da, bestalde, historikotasunaren forma bakarrak eta berberak biltzen dituela egitura ekonomikoak, gizarte egonkortasunak, pentsamoldeen inertzia, ohikuntza teknikoak, jokaera politikoak, eta guztiei eraldaketa-mota bera ezartzen diela. Xabier Arregi «Jakitearen arkeologia» - Michel Foucault - 16. orr.\nPentsamolde horri hermeneutika esaten zaio, eta horren egitekoa testua barren-barrendik interpretatzea da. Askoren artean «Filosofiako gida» - 267. orr.\nPentsamolde kalkulatzailea erabat nagusitu da gure aroaz; meditazioak alde egin digu. Markos Zapiain «Errua eta maitasuna» - 23. orr.\nPentsamolde klasikoa edo lanaren nazioarteko banaketaren apologia. Koro Navarro «Ekonomiaren globalizazioa» - Jacques Adda - 37. orr.\nGabezia hau ez zaio berari soilik leporatu behar, garaiko pentsamolde dogmatikoari baizik gehienbat. Ibon Uribarri «Arrazoimen hutsaren kritika» - Immanuel Kant - 29. orr.\nIdealismo hau arrazoizkoa eta pentsamolde filosofiko zehatz baten araberakoa da. Ibon Uribarri «Arrazoimen hutsaren kritika» - Immanuel Kant - 118. orr.\nLandako pentsamoldeak liluratzen dituelako izango da. Antton Olano «Fidel izan beharraz» - Oscar Wilde - 126. orr.\nBestelako pentsamolde bertatikoago bat, hizkuntzaren bidez bideratzen ez dena [...], gure zentzumen-organoen pertzeptuetan oinarrituta zuzenean antolatzen dena baizik: zentzumenezko pentsamen bat. Josu Zabaleta «Irudia» - Jacques Aumont - 90. orr.\nBerpizkundeko perspektiba bere garaiko kultura- edo pentsamolde-joeraren emaitza gisa aurkezteko modu hau eskematikoegia da, eta ez dio Panofskyri zor zaiona aitortzen.· Liburua gaika dago antolatuta: ekonomilarien helburuak eta tresnak, ekonomilarien ideologia, merkatu pentsamoldea, kontsumo-gizartea, lehiakortasuna. Josu Zabaleta «Irudia» - Jacques Aumont - 202. orr.\nEz naiz ahalegindu medikuntza-pentsamoldearen genesi enpirikoa eta osagai ezberdinak deskribatzen. Xabier Arregi «Jakitearen arkeologia» - Michel Foucault - 64. orr.\nbere pentsamoldea (6); merkatu pentsamoldea (3); pentsamoldea aldatu (7); zure pentsamoldea (4)\nbere pentsamoldeak (3)\nbere pentsamoldearen (3); merkatu pentsamoldearen (3)


“Nafar euskaldun gazteen ahozko diskurtsoa” liburuaz: Gazteen euskara, gero eta eklektikoagoa da! | Algara, edo ez gara\nHasiera » Hezkuntza » “Nafar euskaldun gazteen ahozko diskurtsoa” liburuaz: Gazteen euskara, gero eta eklektikoagoa da!\nAtalak: Hezkuntza, Soziolinguistika\nAzterketaren abiapuntuan baieztapen bat dago: euskararen egoera nabarmen hobetu bada ere, hainbat ahultasun ere nabarmenak dira: jakintza eta erabileraren arteko aldea, euskararen egoera funtzional erabat desorekatua edo gazte askok dituzten adierazgarritasun-arazoak. Erregistro landu eta formaletan aurrera egin dugun arren, maila informaleko adierazpen-moduetan atzera egin dugu.\nEgilearen ustez, gazte-hizkerak hizkera estandarretik bereizi nahi du, 3 aldaeren aurka eginez: eskola-araua, estilo jasoa eta helduen kultura. Oro har, lagunarteko hizkuntzaren inguruan hitz egitean honako ezaugarri nagusi hauek aipatu ohi dira: erregistro bat da eta ez da gizarte klase jakin baten kontua; ez da uniformea, eta ahozkoa izateaz gain, testu idatzian islatu daiteke. Solaskideen arteko berdintasun erlazioa markatzen du, hurbiltasuna eta gazteen nortasun-ikurra bihurtzen da.\nOrreaga Ibarra, liburuaren egilea\nEuskararen kasuan, emaitza euskañol izendatu ohi dugun hizkera da. Ibarrak, hainbat ezaugarri aipatzen ditu lanean: ergatiboaren galera (ni egin dut), kode txandaketa (gero gelditzen zait como una sensación…), interjekzioak, elipsiaren erabilera (-Hau norena da? -Oier!), makulu hitzak (Eske, o sea…), ‘da’ edo ‘dago’ esaldi hasieran jartzea (dago oso urruti), kalkoak (belarria jan, gaizki eraman …), etab. Euskara eta gaztelaniaren artean gertatzen ari den konbergentzia prozesu honen inguruko adibide ugari dakar liburuak.\nLexikoari dagokionez, joera garbi batzuk antzeman ditu egileak: dena adierazteko balio dezaketen hitzak asko erabiltzen dira (gauza, hori…), hiztegi teknikoa ugaritu egin da (barne araudia, tuenti…), anglomania, maileguen ugaritasuna, hitzak laburtzeko joera (depre, mani…), aurrizki denotatiboen erabilera (hipermegaguai, superona…), aditz berrien sorrera –tu erantsita (apalankatu, desfasatu…)…Nolanahi ere, Iruñean ikasten duten zonalde euskaldunetako gazteen artean espresio jator askoak ere jaso dira: ixkoa (mutil basatiak), astindu bat eman, etxeako muko neska-mutille, zokomazoa, xurdea (=basurdea, mutil desatsegina)…\nGazteek beren hizkera nola ikusten duten ere aztertu du Ibarrak: segurtasun eza sentitzen dute beren erregistroarekiko, euskaldun zaharrekiko distantzia linguistiko handia nabari dute, beren euskara maila ez dela ona uste dute eta gaztelaniaren eragin handia duen euskara pobrea darabiltela.\nIkerketan bi metodo erabili ditu, elkarrizketa gidatuak eta solas librea. Liburuan bestalde, oinarri teoriko sakona aurkituko duzue eta nazioarteko erreferentzia ugari. Baita galdera interesgarriak ere. Esate baterako, hitz bat noiz har daiteke hizkuntza txandaketatzat eta noiz mailegutzat? Euskara eta erdara nahastuta agertzen direnez, askotan zaila baita bereizten: tenedorea, autoa, motxila, nata… Eta kalkoa edo interferentziak bezalako fenomenoak askotan eta sistematikoki oso modu ezkorrean baloratu direnez, esan dezagun, Ibarra irakasleak elkarrizketa batean dioen bezala, ez direla beti eritasunaren seinale, kontrakoa baizik, gehienetan osasun ona adierazten dutela. Hasteko behintzat, hizkuntza bizirik dagoen eta berritzen ari den seinale.\nLiburuaren azken atalean eta ondorioen artean honako hauek nabarmentzen ditu Ibarrak:\nJargoiak edo gazteen erregistroak egotea, hizkuntza aberasteko arrazoia da.\nEuskara bigarren hizkuntza gisa ikasi duten gazteek naturaltasun falta eta ziurtasun eza nabarmentzen dute. Gaztelaniara jotzen dute sarri.\nBelaunaldi berrien euskara gero eta eklektikoagoa da, eta ahozko harremanetan sistematikoki nahasten dira euskara batua, erdarakadak, euskalkiak eta modalitate propioa.\nEuskara mintzatuak ia ez dauka zerikusirik idatzizko hizkuntzarekin eta idatzi, hitz egin baino hobeki egiten dute.\nHizkuntza aldaketa, dialektoen nahasketa eta dialektoen eta euskara batuaren hibridazioa gero eta agerikoagoa da, eta landako eta hiriko hiztunen arteko aldeak gero eta txikiagoak.\nIruñeko gazteek nolabaiteko ukitu dialektala daukan hizkera miresten dute.\nAmaitzeko, bi kontutxo aipatu nahi ditut. Batetik, guztiz harrituta nagoela, 2011n liburua argitaratu zenetik zein arreta gutxi jarri zaion. Oso leku gutxitan aipatu da edo egin zaio erreferentzia. Hona aurkitu ditudan estekarik interesgarrienak: Noticias de Navarra, Gaur8.info eta Euskadi Irratia. Bestetik, aitortu behar dizuet liburu honek inbidia eragin didala. Nik neuk oso maitea dudalako gaia eta urte hauetan bildu eta landutako materialekin libururen bat argitaratu beharko nukeela nire buruari mila bider esan ondoren, hori egiteko tartetik ez dudalako hartu. Liburua irakurrita, Ibarraren ikuspegia eta nirea oso antzekoak direla esango nuke. Guztiz bat nator bere ondorioekin.


Plazera | Eingo al deu?\n‘plazera’rekin etiketatutako sarrerak\tEta emakumeak plazerik lortzen ez duenean?\nEmakumeak plazerra lortzen ez duenean, zer?\nEmakume askok dituzte arazoak harreman sexualetan plazera lortzeko. Sexua ez da pelikuletan bazalakoa, hori denek dakigu, eta batez ere emakumearen kasuan, ez da beti orgasmora iristea lortzen.\nDuela hamarkada batzuk, “emakume zintzoaren” rolaren barne zegoen plazer sexualik ez lortzea, eta askok hori normala zela uste zuten. Baina sexuaren arlo gehienetan gertatu den bezala, honetan ere aurrerapausoak eman dira. Arrazoi asko egon daitezke arazo honen sorburuan. Gerta daiteke, adibidez, emakumeak bere bikotekidea beste norbaitekin (bikotekide ohi batekin, esaterako) identifikatzen egotea, eta, ondorioz, plazerik ez lortzea.\nAskok gizonari leporatzen diote errua, eta hori ere akatsa da. Gozatzeko lehen baldintza nor bere buruarekin gustura egotea da, nahiz eta, noski, bikotekideak ere duen eragina. Horregatik, arazoaren iturburua gehienetan emakumea bera da, bere gorputza edo bere psikologia onartu ezin duen emakumea.\nEgoera horren aurrean lehen pausoa arazoa bera dugula onartzea da. Ez da norberak erabaki duen arazoa; beraz, naturaltasunez onartu behar da. Laguntza profesionala bilatzea ere gomendatzen da. Lotsak alde batera utzi eta arazo hau duten emakumeek mundu berri bat dute ezagutzeko.\nCategories: Aholkuak\tTags: emakumea, orgasmoa, plazera\tAmets bustiak\nCategories: Bitxikeriak\tTags: ametsak, erotikoak, orgasmoa, plazera, sexua\tZer da trikofilia?\nCategories: Bitxikeriak\tTags: erotikoa, plazera, sexua, trikofilia\t‘Slow sex’: sexuaz pixkanaka gozatu\n2012(e)ko Otsailak 6\nCategories: Aholkuak\tTags: plazera, sexua, slow sex\tGizonezkoen orgasmoa: proba itzazu gauza berriak\n2012(e)ko Otsailak 1\nCategories: Aholkuak\tTags: gizonezkoak, orgasmoa, plazera, sexu orala\tRSS


IMko Batzorde Iraunkorrak 2020ko EHGaren Planaren proiektua onartu du aho batez | Mancomunidad de la Comarca de Pamplona\nIMko Batzorde Iraunkorrak 2020ko EHGaren Planaren proiektua onartu du aho batez\nBerrikuntza nagusiak gaueko sare berria eta abiadura komertziala bultzatzeko azterlan bat dira\nIruñerriko Mankomunitateko Batzorde Iraunkorrak gaur goizean egin duen saioan aho batez onartu du 2020. urterako Eskualdeko Hiri Garraioaren Planaren proiektua. Proiektu hori Nafarroako Parlamentuari eta Nafarroako Gobernuari bidaliko zaie, bere berri izan dezaten eta ekarpenak egin ditzaten hilabeteko epean.\nHiri Garraioko planen helburu nagusiak hauek dira: zerbitzua efikazia eta eraginkortasun egoki batekin ematea, garraio publikoaren erabilera sustatzea, garraio hori hirigintza-plangintzako tresnetan sartzearen bidez, eta zerbitzuaren abiadura komertziala hobetzea, antzeko metropolialdeetan lortutako emaitza onenen parekoak diren balioak lortu arte.\nEHGaren VII. Planak, 2020rakoak, berrikuntza nagusi moduan gaueko sare berria eta aipatutako abiadura komertzial hori sustatzeko azterlan bat ditu.\nGaueko sare berria\nEHGaren gaueko zerbitzuan eskaripeko tarteko geralekuak ezartzeko aukerari buruz azterlan bat egin eta gero, 2018ko urrian, Mankomunitateko Batzorde Iraunkorrak EHGaren egungo gaueko sarea berriro aztertzeko agindu zien Mankomunitateko zerbitzu teknikoei, estaldura- eta irisgarritasun-maila hobetzeko xedearekin, eta bai ezartzeko bideragarritasuna aztertzeko ere.\nAgindu horri erantzute aldera, 2019an, elkarlanean aritzeko lantalde bat eratu zen, Mankomunitateko zerbitzu teknikoen eta enpresa kontzesiodunekoen artean, gaueko zerbitzuaren alternatiba desberdinak aztertzeko, estaldura-maila hobetuko zutenak eta aldi berean zerbitzu horren erabiltzaileei segurtasun handiagoa ematen lagunduko zutenak, bereziki, emakumeen kolektiboari, genero-ikuspegia sartuta analisi horretan. Proposamen alternatibo hori Eskualdeko Hiri Garraioaren eremuko udaletako berdintasun-teknikariekin eta TCCko Enpresa Batzordearekin ere egiaztatu zen.\nHorren guztiaren emaitza gaueko zerbitzu-sare berri baten proiektua izan da, orain dagoena baino asmo handiagokoa, eguneko zerbitzuko sareko ia geraleku guztietan arreta ematera igaroko baita, eta horretarako beharrezkoa izango baita ia gaueko lineen kopurua bikoiztea.\nAzterlan horren emaitza diren gaueko zerbitzuaren hobekuntzak 2020ko bigarren erdian ezartzea aurreikusten da, eta horrek ekarriko du zerbitzu horretara bideratutako bitartekoak emendatzea eta gaueko lineen ibilbideak aldatzea. Halaber, zerbitzuaren ordutegi-estaldura handitzea aurreikusten da, eskaera latentera egokituta.\nAbiadura komertziala hobetzea\nXedea da garraio publikoko zerbitzua erakargarriagoa eta lehiakorragoa egitea bere abiadura komertziala hobetuta, erabiltzaileen bidaia-denboren gainean duen eraginarengatik, hori baita autobusa erabiltzeko edo ez erabiltzeko erabakian dagoen baldintzatzaile nagusietako bat.\nPlanean bildutako jardute-proposamenak hauek dira: autobus-erreiak erreserbatzea, semaforoetan lehenesteko sistemak kokatzea eskaeraren arabera, geralekuak zirkulazio-erreian bertan egitea, hau da, baztergunerik gabe, eta, azkenik, abiadura murriztekoak ezartzea galtzadan, baina diseinuak garraio publikoaren abiadura normalari eragiten ez dionak.\nHorretarako, aurreikusten da abiadura komertziala hobetzeko azterlanak egitea udalekin eta Nafarroako Gobernuarekin, haren eskumenekoak diren bideetan jarduketak ezartzeko, eta lankidetza-hitzarmenak ezartzea inplikatutako administrazioekin, zehaztutako eta erabakitako jarduketak gauzatzeko.\nBi proposamen berri\nAkordioan erabateko adostasuna lortzeko helburuarekin, azkenean, bi proposamen berri sartu dira. Alde batetik, Iruñeko Udalak, udalbatzaren 2020ko otsailaren 7ko akordioaren bidez, eskatu duen moduan, eskaripeko geralekuen sistema modu esperimentalean jarriko da martxan EHGko gaueko zerbitzuko lineetako batean. Hartara, esperientzia hori ebaluatuko da, hurrengo Garraio Planean beste linea batzuetara zabaltzea aztertu ahal izateko moduan. Horretarako, teknikari hauek eratutako lan-mahai bat jarriko da abian: berdintasun-arlokoak, elkarte feministetakoak, enpresa kontzesiodunekoak eta bertako langileen artekoak, eta Mankomunitatekoak.\nBeste alde batetik, ‘3.4 Eskualdeko Hiri Garraioko sarearen azterlanak eta koordinazioa garraio publikoko beste zerbitzu batzuekin’ atalean puntu berri bat sartzea hitzartu da. Hitzez hitz hau jasotzen du: “Hirigunean garraio publikoaren kapilaritatea hobetzeko helburuarekin –egun, sareko geralekuak kanpoko guneetan daude–, Alde Zaharra zeharkatuko duten tamaina txikiko garraio publiko elektrikoko elementuak abian jartzea aztertuko da, dela etengabe dela eskaripean”.\nGogora ekarri behar da 8/1998 Foru Legeak, Iruñerriko bidaiari-garraio erregularrari buruzkoak, hainbat urtetarako periodikotasuna ezartzen duela Iruñerriko Hiri Garraioko Planerako. Zazpigarren plan honen denbora-esparrua zehaztu eta erabakitzeko, aintzat hartu da garraio publikoaren zerbitzuaren egungo kontzesio-kontratua luzatuta dagoela gutxienez 14 hilabeterako (2020ko abenduaren 31 arte) eta gehienez 24rako (2021eko urriaren 31 arte). 2020 honetan, aurreikusita dago kontzesio-kontratu berria lizitatu eta esleitzea, 2021ean har dezan indarra. Hori dela-eta, proposatu da garraio-plan honek urte bateko iraupena izatea, hartara, bere indarra planaren kostu nagusiaren kontratu-baldintzak egun ezagunak diren tokiraino iristen da.


Dantzaren Nazioarteko Eguna aurrerapenez dator | Kultura | Naiz\nDantzaren Nazioarteko Eguna aurrerapenez dator\nApirilaren 29an ospatuko da Dantzaren Nazioarteko Eguna, baina asteburu honetan jada arte eszeniko horrekin lotutako zenbait ekimen izango dira, besteak beste, Donostian eta Iruñean.\nDonostiako lderdi Ederren hainbat dantza estiloren erakustaldiak egon dira. (Maialen ANDRES/FOKU)\nApirilaren 29an Dantzaren Nazioarteko Eguna ospatzearekin nahikoa ez eta Donostian Dantzaren Hilabetea izan ohi dute. Gaur arratsaldean abiatu dute ekimena, Dantza Kalean saioarekin: Alderdi Ederren hainbat dantza estiloren erakustaldiak egin dituzte konpainia ezberdinek eta, guztira, 240 dantzarik hartu dute parte.\nBihar izango du segida Dantzaren Hilabeteak Donostian, jada klasiko bilakatu den ekimenarekin: 12.00etatik aurrera, Kontxako baranda barra klasiko bilkatuko dute adin ezberdinetako 1.576 dantzarik. Geroz eta parte hartze handiagoa du ekimen honek eta, aurkezpenean udal ordezkariek azaldu zutenez, baranda «txiki» geratu zaienez Alderdi Ederren hesiak jarriko dituzte dantzariek erakustaldia egin dezaten.\nDiziplina anitzak Iruñean\nHaizea Nafarroako dantzaren aldeko elkarteak ere bat egingo du asteburu honetan Dantzaren Nazioarteko Egunarekin. Gaur eguerdian, esaterako, Iruñeko Carlos III. etorbidean ballet klasiko erakustaldia eskaini dute ehunka dantzarik. Bestelako diziplinei ere lekua egin nahi izan diete eta, hala, klakea, hip hopa, flamenkoa edota dantza garaikidea ere izan dira protagonista.\nBihar, Barañain Auditoriora egingo dute jauzi ekimenek. Haizea elkartearen egoitza den eraiki horretan, 19.30ean hasita, Antzerkiaren Gala ospatuko da: bi ordu inguruko saioan, dantza eskola ezberdinek euren emanaldi onenak eramango dituzte oholtza gainera.\nIkuskizunean parte hartuko du Oscar Pascual Lopez dantzari gazteak. Anbereseko Kontserbatorioan dantza garaikide ikasketak ontzen dihardu dantzari nafarrak, eta bera izango da gala itxiko duena.


Greziarrak (grezieraz: Έλληνες, ˈelines ahoskatua) Grezian, Zipren, Anatolian eta beste eskualdetan jatorria duen talde etnikoa da. Diaspora zabala ere badute, mundu osoan komunitateak dituena. Greziar koloniak eta komunitateak historikoki Mediterraneoko bazter gehienetara zabaldu dira, greziarrak Egeo itsasoaren inguruan izanik. Greziera Brontze Arotik aurrera hitz egiten dute. XX. mendearen hasierara arte, greziarrak greziar penintsulan, Asia Txikiko mendebaldeko kostaldean, Ponton, Egipton, Zipren eta Konstantinoplan bizi ziren (hau da, Bizantziar Inperioaren eremua). Hala ere, Greziar-turkiar gerraren ondorioz, biztanleria-mugimendu handiak izan ziren eta greziar gehienak Grezian eta Zipren gelditu ziren.\nGreziarrak (grezieraz: Έλληνες, ˈelines ahoskatua) Grezian, Zipren, Anatolian eta beste eskualdetan jatorria duen talde etnikoa da. Diaspora zabala ere badute, mundu osoan komunitateak dituena. Greziar koloniak eta komunitateak historikoki Mediterraneoko bazter gehienetara zabaldu dira, greziarrak Egeo itsasoaren inguruan izanik. Greziera Brontze Arotik aurrera hitz egiten dute. XX. mendearen hasierara arte, greziarrak greziar penintsulan, Asia Txikiko mendebaldeko kostaldean, Ponton, Egipton, Zipren eta Konstantinoplan bizi ziren (hau da, Bizantziar Inperioaren eremua). Hala ere, Greziar-turkiar gerraren ondorioz, biztanleria-mugimendu handiak izan ziren eta greziar gehienak Grezian eta Zipren gelditu ziren. Egungo greziar gehienak Greziako Eliza Ortodoxoaren kideak dira. Greziarren eragina nabarmena izan da mendebaldeko kulturan. (eu)\n* : 11305180 * : 1390439- 3 milioi * : 650000 * : 400000 * : 395000 * : 378300\nGreziarrak (grezieraz: Έλληνες, ˈelines ahoskatua) Grezian, Zipren, Anatolian eta beste eskualdetan jatorria duen talde etnikoa da. Diaspora zabala ere badute, mundu osoan komunitateak dituena. Greziar koloniak eta komunitateak historikoki Mediterraneoko bazter gehienetara zabaldu dira, greziarrak Egeo itsasoaren inguruan izanik. Greziera Brontze Arotik aurrera hitz egiten dute. XX. mendearen hasierara arte, greziarrak greziar penintsulan, Asia Txikiko mendebaldeko kostaldean, Ponton, Egipton, Zipren eta Konstantinoplan bizi ziren (hau da, Bizantziar Inperioaren eremua). Hala ere, Greziar-turkiar gerraren ondorioz, biztanleria-mugimendu handiak izan ziren eta greziar gehienak Grezian eta Zipren gelditu ziren. (eu)


ikasbil.eus: Aldizkari Digitala: Euskaraldiko bigarren edizioaz Arrate Illarorekin\nEuskaraldiko bigarren edizioaz aritu gara solasean berarekin.\nArrate Illaro Euskaraldiko koordinatzailea. Argazkia: Euskaraldia\nZein da Arrate Illaro?\nArrate Illaro naiz, getxoztarra eta Euskaltzaleen Topaguneko kidea naiz aspalditik eta Euskaraldiko koordinatzailea izan naiz azken urteetan.\nEuskaraldiaren bigarren esperientzia baloratuko al zenuke?\nGuk balorazio oso positiboa egiten dugu. Badakigu COVIDak baldintzatutako Euskaraldi bat izan dela, ariketa sozial bat izan dela, baina herritarrok adierazi dugu gogoa eta beharra baditugula eta ariketa egin dugu. Eta egitea bera ere asko da gaur egungo baldintzetan. Herritar asko aktibatu dira eta kalera atera gara, txapa jantzi dugu eta saiatu gara ariketa egiten eta, horrez gain, euskarari buruz aritu gara eta gogoeta hori ere egin dugu egun horietan.\nZein dira ikusi dituzuen indarguneak?\nNik esango nuke euskaraldiko indargune handiena herri-batzordeak direla, herriz herri antolatu diren euskaltzale horiek eta Euskaraldia aurrera eraman dutenak.\nEta hutsune edo gabeziak?\nEsango nuke, Belarriprest rola oraindik ez dala behar bezain ezaguna gizartean, askok ezagutzarekin lotzen dute eta oraindik lortu behar dugu zer adiera nahi duen kontatzea eta, ziurrenik, Belarriprest izan deitezken herritar gehiagorengana iristea eta hor daukagu erronka handietako bat.\nEuskaraldiko datuekin pozik zaudete?\n180.000 lagunek eman dute izena eta 25.000 arigune osatu dira eta horrek adierazten du herri-gogo bat badagoela euskaraz bizitzeko eta euskaraz bizitze horretan urrats berriak egiteko eta ariketa egiteko. Oso momentu zaila da herritarrak aktibatzeko eta hala ere egin dugu eta hori bada herri-gogo horren seinale.\nBide horretan, eremu sozioekonomikoa zergatik da garrantzitsua?\nEuskaraldia martxan jarri genuenean adierazi genuen bi oinarri behar genituela; batetik herritarrek urratsak ematea, urrats praktikoak; baina bestetik, herritarrak batzen garen erakunde horiek ere babes neurriak hartzea, posible izan dadin euskaraz aritzea eta arlo sozioekonomikoa zalantzarik gabe, espazio garrantsitsu eta ezinbestekoa da ordu asko pasatzen ditugulako lanean, merkataritzan, baina bestelako elkarteetan eta aisialdian baita ere, eta horretarako osatu ditugu aurten ariguneak, posible izan dadin gure urrats horiek egitea modu babestuago batean eta adostuago batean.\nHirugarren Euskaraldia izango da?\nPentsatzen dut hirugarren ariketa soziala 2022ko udazkenean izango dela, ikusi behar dugu mundua hankaz gora daukagun honetan egokitu behar dugun, baina momentuz lan handia da edizio batetik bestera aritzea eta hemendik bi urtera aurreikusten dugu. Eta bitartean badakizue ahalik eta gehien eutsi hizkuntza praktika berri horiei ahobizi eta belarriprest rolei eta ea apurka-apurka lortzen dugun euskaraz gehiago gehiagorekin eta gehiagotan egin ahal izatea.\nB2 B1 C1 A1 A2 Ejercicios\n2020ko Euskaraldia prestatzen\nHamaika egunetan egindakoari, eman jarraipena!\nAmaitu al da Euskaraldia?


Paisaia | Guggenheim Bilbao Museoa\nMargolanean bizi gara, bertan ibiltzen gara, haren sakontasuna arakatzen dugu, begiak jaso eta bertako zerua begiratzera kitzikatzen gaitu.13\nXVII. mendean paisaiaren artea errotik aldatu zuten iparraldeko Probintzia Batuetan. Errealistagoa zen ikuspuntu bat nagusitu zen Holandako artistak haien lurra xeheki aztertzera itzuli zirenean, horixe baitzen haien harrotasunaren eta nazio identitatearen oinarri. XVI. mendean arreta ez zen inguruan jartzen eta erlijio-pinturetan paisaiak irudikatzen zituztenean, artistek haien irudimena edo lehenagoko artisten lanak baliatzen zituzten xehetasunak margotzeko. Horrez gain, antolaketa arautzen zuten ohiturak jarraitzen zituzten eta hala, lehen planoak marroia behar zuen, erdikoak berdea eta hondoak urdina14.\nXVII. mendearen hasieran baina, iparraldeko probintzietako artistek nazioa goratzen zuten paisaiak margotzen zituzten, Bibliako istorioak edo mitologia oinarri hartu gabe. Jarduera atsegingarriek -ehiza, patinajea, ibilaldiak basoan-, animaliek -behiak eta arrainak- eta eraikinek (errotak) bat egin zuten holandarra izatea zer zen aditzera ematen zuen ikusmoldea osatzeko15. Artistek pinturak antolatzeko modu berri bat garatu zuten: xehetasunak osotasunaren mende ipini zituzten; giro orokor bat aditzera ematen zuten; urrunean luzatzen diren forma diagonalak erabiltzen zituzten (ibaiak, bideak), eta, haien aurrekoek ez bezala, okre eta gris koloreen tonu desberdinekin bustitzen zuten mihisea, ondo bereizitako kolore-paleta erabili ordez.\nArgiarekin lotutako jakin-nahi zientifikoak argiak mihisean zuen eragina aztertzera bultzatu zituen paisaia-pintoreak16. Itsasoak bizitzaren alor guztiak -ekonomia, geografia eta militarra- baldintzatzen zituenez, itsas paisaiak margotzen hasi ziren. Era berean, gero eta urrutiko lurralde gehiago ezagutzean, beste pintore batzuek kolonia-lurralde exotikoak, Brasil, esaterako, pintatu zituzten begi europarrentzat. Aurrerago, XVII. mendean bertan, estruktura- edo monumentu-aldia bezala ezaguna den garaian, paisaiek antzerki kutsua hartu zuten, eta horien ezaugarri ziren kolore biziagoa eta egitura irmoagoa17.\nJan van Goyen (1596-1656) paisaiak egiten gailendu zen eta 1630eko hamarkadan tonuen estiloa delakoa garatzen lagundu zuen, kolore kopuru mugatuarekin margolan harmonikoak sortzen baitzituen18. Van Goyenek perspektiba atmosferikoaren alde egin zuen, hau da, distantzia iradokitzen zuen urrutiko elementuak lausoago edo motelago pintatuz, baita uraren egoera anitzak margotuz ere. Pintura hezearen gainean margotzeko teknika baliatuz, Van Goyenek zimurrak sortzen zituen azalean eta testura horrek biziagoak egiten zituen lanak. Lehenengotariko maisua izan zen zeru zabala, sarri Holandako paisaiarekin lotzen zena, irudikatzen. Zeruak margotzeko espazioaren zati handi bat hartzen zuenez, lurraren lautasuna azpimarratzen zuen19. Bidea dunen artean (1629) lanean, adibidez, zerua nabarmendu zuen, baina pintura antolatzeko modu berezi bat ere ikus daiteke: masa sendo bat alde batean bat eta eremu ireki bat bestean. Horrela, naturaren zabaltasuna eta indar handia azpimarratu zituen.\n13 Eugène Fromentin, XIX. mendeko pintore eta idazle frantsesa, Holandako paisaien inguruan, honetan aipatua: Alpers, op. cit., 19. or.\n14 Kahr, op. cit., 48. or.\n15 Ibid., 55. or.\n16 Ibid., 210. or.\n17 Ibid., 211. or.\n18 Ibid., 206. or.\n19 Ibid., 208. or.\nEskatu ikasleei naturan igarotako egun bat gogoratzeko. Zein ziren paisaia horren elementurik esanguratsuenak? Artelan batean horietako zein irudikatzea izango litzateke erronka?\nOrain eskatu Van Goyenen Bidea dunen artean lana begiratzeko. Eskatu haien begiak artelanean nola mugitzen diren eta non gelditzen diren ohartzeko. Zer antzematen dute lehenengo? Eta azkenik? Pinturako elementuen -irudiak eta paisaia, zerua eta lurra, argia eta itzalak, gertukoa eta urrunekoa- arteko harremanak aztertzeko eskatu. Zein nabarmentzen dira? Zein daude lauso, ilun edo orekatuta?\nVan Goyenek hainbat teknika garrantzitsu baliatzen zituen pinturetan. Giza-eskalan egindako elementuak gehitu zituen, etxeak, animaliak eta pertsonak, esaterako, naturaren handitasuna azpimarratzearren. Irudi batzuk urrun zeudeneko ilusioa ere sortu zuen irudi horiexek txikiago, inguruak lausoago eta tonuak motelago pintatuz. Teknika horien adibiderik aurki al dezakete lan honetan?\nPintura honen izena Bidea dunen artean da. Duna bat haizeak egindako hareazko muino bat da. Eskatu ikasleei paisaia horretan bizitzea nolakoa izango zen irudikatzeko. Zein usain eta soinu antzemango lituzkete? Zer sentituko lukete? Nola laguntzen dute irudiek, zeruak, lurrak, argiek eta itzalek zentzumen horiek imajinatzen?\nGarai honetako artista holandarrek natura behatzen zuten, haien hiri eta herrietakoa bereziki, oso harro baitzeuden. Van Goyenek urteak eman zituen Herbehereetan zehar bidaiatzen eta zirriborroak egiteko koaderno batean hartu zituen oharrak. Lehenago, artistek haien irudimena zuten oinarri edo beste artistek aurretik pintatutako paisaiak. Zein abantaila eta desabantaila ditu margotzeko sistema bakoitzak? Artista bazina, zein nahiago zenuke? Eta ikuslea bazina?\nVan Goyenek zirriborroak egiteko koaderno bat zuen eta egiten zituen ikerketen oharrak hartzeko erabiltzen zuen. Proiektu honetan ikasleek bidaietan (etxetik eskolara, adibidez) ikusten dutenari buruzko oharrak hartu behar dituzte euren koadernoetan. Hasi koadernoa egiten: lagundu orriak tolesten eta horiek grapaz josten.\nAnimatu ikasleak auzoan egiten dituzten bidaia horietan gutxienez honako elementuetako bat aurkitzera:\n5) argiak eta itzalak\nKoadernoa betetzen dutenean, eskatu marrazkiak ikaskide batekin berrikusteko. Zein alderdi izan ziren zailenak? Zein interesgarrienak? Nola deskribatuko lukete marraztutakoaren giroa? Nork bere koadernotik gogokoen duen elementua aukeratzeko eskatu eta paisaia handiago bat egiteko elementu guztiak elkartu. Jarduera osatzeko, urmargoak erabil ditzakete giroa aditzera emateko.\nEskatu ikasleei Bidea dunen artean laneko koloreak begiratzeko. Zeintzuk gailentzen dira? Van Goyen tonuen estiloa garatu zuen Holandako pintoreetako bat izan zen, hau da, kolore kopuru mugatua baliatzen zuen eta horien tonua moldatzen. Teknika horrekin pintura homogeneoagoak sortzen zituen, eta giroa eta argi-itzalak aditzera eman zitzakeen.\nProiektu honetan ikasleek koloreak erabiliko dituzte haien auzoko giroa deskribatzeko. Lehenengo, auzoko leku bat aukeratu behar dute eta, ondoren, zuri-beltzeko marrazki bat egin. Kamerak badituzte, argazkia atera dezakete zuri-beltzean; osterantzean, arkatz edo boligrafo beltz batekin egin dezakete marrazkia. Jarraian, olio-pintura edo pastel egokienak erabiliz, nork bere paleta sortu behar du auzoko giroa eta bizitza irudikatzeko. Paleta kolore bakarrekoa (eta hainbat tonu) edo ugarikoa izan daiteke. Ondoren, kolorea eman argazkiari edo marrazkiari.\nAmaitzean lana gelakide bati erakutsi beharko diote. Eskatu honako galderen inguruan hausnartzeko: lan honetan giroa antzematen al da? Hala bada, zein giro? Auzoko giroarekin bat al dator?


UPV/EHUk 2.700 eskolatik gora ematen ditu egunero bideokonferentziaz - UPV/EHU\nUPV/EHUk 2.700 eskolatik gora ematen ditu egunero bideokonferentziaz\nKonfinamenduak dirauen artean, EHUedonondik jarri du abian, irakaskuntza ez-presentzialeko programa\nAurrez aurreko jarduna eten duenetik astebete igaro barik, Euskal Herriko Unibertsitateak (UPV/EHU) EHUedonondik programa prestatu du, irakaskuntza ez-presentzialerako oinarriak eta jarraibideak ezartzen dituena. Aldi berean, unibertsitateak tresnak eta ikastaroak jarri ditu irakasleen esku, irakaslana modalitate birtualera egokitu dezaten. Neurri hauen bidez, irakasleek eta ikasleek eskolekin jarraitu ahal izango dute, modu ez-presentzialean, COVID-19 koronabirusak sortutako pandemiak ekarri duen konfinamenduak dirauen artean.\nBerrikuntzaren, Gizarte Konpromisoaren eta Kulturgintzaren arloko errektoreorde Idoia Fernandezek azaldu duenez, «EHUedonondik programarekin, ikasteko ingurune alternatiboak eta lankidetzazkoak ezartzeko baldintzak jarri ditugu, lehen aurrez aurre lantzen genituen irakasgaiekin jarraitu ahal izateko».\nPrograma oinarritzen da UPV/EHUko Campus Birtualean —eCampusean—. bildutako esperientzia zabalean. Irakasgaien irakaskuntza gidak egoera ezohiko honetara egokitu dira. Irakasleek oso azkar erantzun dute. Badira urte batzuk UPV/EHUk eGelako Moodle plataforma propioa erabiltzen duela ikasgelako irakaskuntzaren tresna osagagarri gisa. Joan den martxoaren 9an aurrez aurreko irakaskuntza Arabako Campusean eten zenetik, baina, Moodle ikasleekiko harremanetarako kanal nagusia izatera pasatu da. Gauzak horrela, e-Gelako saioen kopurua 325.293 izatetik 581.765 izatera igaro da, hots, % 78.8 hazi da. Irakaskuntza ez-presentzialeko lehenengo aste honetan 90.000 saiotik gora izaten ari dira egunero eGelan.\nEGelako saioen kopurua\nBestalde, eGela plataforma propioak badu bideokonferentzietarako tresna bat, BlackBoard Collaborate (BBC) izenekoa, eta horixe erabiltzen ari dira gehienbat irakasleak eta ikasleak Interneten bidez eskolak eman eta jasotzeko, zalantzak argitzeko eta lanak aurkezteko. Martxoaren 9az geroztik etengabe ireki dira bideokonferentzia gelak. Gela hauen kopurua 1.923tik gorakoa izan zen martxoaren 13an, eta izugarri igo zen martxoaren 16an, 2.700 gela baino gehiago ireki baitziren egun horretan.\nBBC Saioak eguneko\n«Jarduera praktikoak» arazo handiagoa dira beharbada, aitortu du Idoia Fernandezek. Irakaskuntza telematikoak eskaintzen ditu ordezko aukera batzuk, hala nola simulagailuak, bideoak eta bestelako euskarri didaktikoak. Horiek guztiak irakasleen daude dagoeneko. «Hala ere», esan du errektoreordeak, «jabetzen gara praktika batzuk ezin izango direla egin, eta birprogramatu edo atzeratu egin beharko direla salbuespenezko egoera hau amaitu osterako».\nBestalde, EHUedondik programak modua ematen du jardun akademikoaren ohiko beste atal batzuk aurrera eramateko, hala nola tutoretzak, ebaluazio zereginak, eta gradu amaierako eta master amaierako lanak.\nUnibertsitateko kideak aldaketara egokitu dira\nAldaketa hau —aurrez aurreko irakaskuntzaren parametroetatik irakaskuntza ez-presentzialaren parametroetara pasatzea— modu esponentzialean hazten ari den fenomenoa da, eta ezingo litzateke ulertu kontuan hartu barik irakasleen, teknikarien eta ikasleen inplikazioa eta erantzukidetasuna. UPV/EHUko errektore Nekane Balluerkak azaldu duenez, «Euskal Herriko Unibertsitateak 5.000 irakasle dauzka, 45.000 ikasle ingururi irakasten dietenak Arabako, Bizkaiko eta Gipuzkoako campusetan. Irakaskuntza guztia modu ez-presentzialean ematea erronka handia da, baina modu eraginkorrean egin diogu aurre, eta, zailtasunak zailtasun, datuek erakusten dute arrakastaz gaindi dezakegula».\nAlde horretatik, Nekane Balluerkak azpimarratu gura izan du unibertsitateko langileen ahalegina: «hain ataka gaitzean, jarraitzen dute beren zereginak betetzen, eta ohiz kanpoko egoera honetan ere, ikasleei zerbitzua ematen.EHUedonondik horren beste adibide bat da. Haien lanak berriz ere jarri du agerian Euskal Herriko Unibertsitateak jarraitzen duela betetzen euskal gizarteak eta haren erakundeek eman dioten mandatu garrantzitsua».\nInprimatu UPV/EHUk 2.700 eskolatik gora ematen ditu egunero bideokonferentziaz


Urretxu: ekintza inklusiboak, Ondarearen Jardunaldien barne - Noticias de Gipuzkoa\nUrretxu: ekintza inklusiboak, Ondarearen Jardunaldien barne\nGaur, 15.00etan Iparragirre plazan, Pedro Berriotxoak Iparragirreri eta XIX. mendeari buruz hitz egingo du\n– a.z. 05.10.2021 | 02:05\nUrretxuko Iparragirre plaza. Argazkia: A.Z.\nurretxu – Urretxuko Udalak lau jarduera inklusibo antolatu ditu, Ondarearen Europako Jardunaldien barne. Izan ere, Ondarearen Europako Jardunaldien aurtengo edizioak irisgarritasunean jarri du arreta eta helburua ondarea herritar guztiei hurbiltzea da. Udalak bi bisita gidatu, Escape Room bat eta familian jolasteko arratsalde bat antolatu ditu.\nLehen jarduera gaur izango da. Parte-hartzaileak 15.00etan elkartuko dira, Iparragirre plazan. Alde zaharrean egingo den bisita gidatu batean parte hartuko dute. Pedro Berriotxoa urretxuarrak Iparragirreri eta XIX. mendeari buruz hitz egingo du. Bisita gurpildun aulkietako erabiltzaileentzat egokia izango da eta zeinu mintzairara itzuliko da, eskariaren arabera. Parte hartu nahi dutenek, kultur etxera jo behar dute edo 943 038 088 zenbakira deitu. Parte-hartzaile bakoitzak 3 euro ordaindu behar du.\nBigarren jarduera hilaren 15etik 17ra egingo dute, 10.00etatik 20.00etara, udaletxeko atarian. Nahi duten guztiek Scape Room joko batean parte hartzeko aukera izango dute. Talde bakoitzak ordu bete izango du ondarearekin zerikusia duten igarkizunak asma-tzeko. Parte hartzeko 943 030 888 zenbakira deitu behar da. Banaka, binaka, hirunaka edo launaka eman daiteke izena, baina seinaka jokatuko dute. Hala, taldeen aniztasuna bermatuko da (eta aniztasunari esker enigmak argitzea errazagoa izango da).\nHilaren 26rako bisita gidatu bat antolatu dute. Ondare industrialari eta trenari buruzkoa izango da. 15.00etan abiatuko dira, Areizaga-Kalebarren plazatik. Buka-tzeko, hilaren 31n, 16.30ean Pagoeta plazan, belaunaldi ezberdinetako bizilagunek garai bateko jokoak egingo dituzte. Azken bi jarduera horietan parte hartzeko ere 943 038 088 zenbakira deitu behar da.\nLa Coco Chanel urretxuarra de las muñecas.


LEA-ARTIBAIKO BAZTERRAK: Ispastertik Ogellara | Ruta Kortazar, País Vasco (España)- GPS track\nLEA-ARTIBAIKO BAZTERRAK: Ispastertik Ogellara\nOgella marearteko zabalgunera (rasa mareal) joango gara, baina zeharbidez, ez ibilgailuen bertaraino jasteko bidean. Itzulera be beste bide batetik egingo dogu, Iragorria baserriaren ondotik: erne mastin txakurragaz!, bidera urteten dau-eta. Ez dau emoten zaunka baino gehiago egiten dauenik, baina badakizu, “non fida, han gal”.\nNormalean bide zabalak dira, Iragorria baserriko bideagaz lotzera doana izan ezik, hori bidezidorra da eta. Osterantzean, Ogellara heldu baino metro gitxi lehenango basatza handia idoro dot, hamabost metroko tarte baten, urtarrilaren 14an. Udan ez dagoke.\nBidean ikusiko doguna\nXVI.ean eregia, baina XVII eta XIX. mendeetan zatika ostera be jasoa. Eleizaren forma manierista da, Errenazimendukoa, gangak, ostera, gotikoak, nahiko gatxak diran kurutze-konbadurakaz. Bentana biforak (“ajimez”, hots, bikoxtutako lehioak) daukaz, politak. Torrea neoklasikoa da, XIX.ekoa. Sarrera nagusia torrearen azpian dago, eta erdi-puntuko arkua dauka. Tenpluak gainera ingurua osoko arkupea dauka, ederra.\nMigel Deunaren irudia barrokoa da. Barruan sei erretaula daukaz, nagusia, kalbario polikromatu bakoa. Epistolaren aldean XVIII.eko pulpitua gordetzen dau, ahots-itzulkinagaz (“tornavoz”, hots, pulpitu ganean jarten eben txapela baten modukoa, ahotsa hobeto zabaltzeko).\nJauregi barrokoa da, hornidura bakoa. Aurrekaldean, alboetan, torre bana dauka.\nHauxe da eskualde honetan estilo hau dauen eraikin bakarra, estilo hori arruntagoa dalako Enkartazinoetan.\nOgellako hondartzan duen berezitasun nagusietako bat urtero itxuraz aldatzen dela da, gainaldeak erakusten duen are kantitatea korronte, marea edo klimatologiaren arabera aldatuz.\nZER IKUSI ISPASTERREN\nErkiaga Erdikoa baserria\n1500. urte inguruko landetxe gotiko tipikoa da, baina gero aurrealdean atal barroko bat gehitu jakon, behebarruagaz. Honek honako eskaintza daroa: “1788an Domingo de Bollarrek egin eban”\nEraikinak baino ez dau iraun, makineria galdu dalako. Bolu honek denbora laburra emon eban beharrean. 1723. Urtean eregi eben eta 1751.ean gelditu. Gero hegalak kendu, makineria saldu eta barrualdea birgaitu egin zan etxebizitza txikia bihurtzeko.\nLekeitiotik hurrean, itsasadarrean dan eraikin bikaina. Hango jaube emakumezkoen irudiak Goyak margotu zituan, eta Bilboko Arte-museoan egon dira ikusgai. Eraikin barroko bikaina da, barruko patio baten inguruan antolatua, Bizkaian ugaria ez dana. Aurrekaldea itzela da, kanpantorre zentralaren alboetan torre bana daukana. Zubieta Bizkaiko jauregirik ederrena da.\nJauregia Adan de Yarzatarren torrea egoan tokian eregi eben, baina hondino bada haren aztarrenik.\nSan Miguel parrokiaren eta udaletxearen ondoan. Itxura erromantikoa dau.\nAizpe Haizea baserria\nXVI. mendeko lehen hereneko baserri gotikoa da; aurrekaldean leiho zorrotzak eta gezi-leiho estuak daukaz osatua. Garaia be euki eban.\nKaixo, zure lagunak ibilbide interesgarri hau topatu du LEA-ARTIBAIKO BAZTERRAK: Ispastertik Ogellara https://eu.wikiloc.com/ibilbide-senderismo/lea-artibaiko-bazterrak-ispastertik-ogellara-46019652 Ondo izan, Wikiloc | Rutas del Mundo